text:
पूनम झा
शरद ऋतु क आश्विन माँसक पुर्णिमा तिथि (29 अक्टूबर) कए दूधसन उज्जर ठहाठहि इजोरियाक एहि राति कए कोजगराक राति क नाम सँ ख्याति प्राप्त कयने, ई पावनि सम्पूर्ण मिथिलांचल मे महा चर्चा एवं उत्साह-उमंगक संग मनाओल जाइत अछि । बंगाल मे एकरा लख्खी पूजा सेहो कहल जाइत अछि। मिथिला मे एहि दिन लक्ष्मीक अन्नपूर्णा रूप क पूजा होइत अछि। मिथिला मे एहि दिन पचेसी (लूडो क पुरान रूप) खेलेबाक रिवाज अछि। जुआ रूपी खेल सेहो एहि दिन बहुत लोक खेलाइत अछि।
की छि कोजगरा
एहि राति कए मूलतः जागरण क राति मानल जाइत अछि,तैं एकर नाम जगरा भेल आ के जगति छथि तैं को जगरा भय गेल । समस्त मिथिला शक्ति पीठ मानल जाइत अछि । एहि कड़ी सँ जोरल एकटा पद्धति मिथिलाक परम्परा वनि गेल अछि, जे कोनो शुभ कार्य वा पूजन मे पहिने ओहि स्थल पर जतय ओ शुभ कार्य होयतैक अरिपण देल जाईत अछि । स्थान के चिकठानि माँटि सँ नीपि कय चाउर के पीसल पीठार सँ अरिपण के चित्रकारी कयल जाइत अछि । जनिका मांझ ठाम सिन्दुर के रेख सँ पहिने गोसाओन के स्थान सुरक्षित राखि-ओही चित्र पर समयानुसार शुभ कार्य कयल जाईत अछि । अरिपण पर पुरहर राखव आर्थिक सम्पन्नता तथा पुरहर पर दीप जरायव सुखद समृद्धि के द्योतक मानल जाईत अछि । कोजगरा पर्व मुख्य रुप से आर्थिक सम्पन्नता हेतु आश्विन पुर्णिमा के रात्रि मे जागरण कय लक्ष्मीक अराधना मे लीन रहवाक अछि शास्त्रोचित वात ई अछि, जे एहि राति लक्ष्मीक पूजन विधान करी वा नहि एकर मान्यता कम अछि, मुदा जौ एहि राति के कोनो रुपे जागि कय गमावी, तऽ लक्ष्मी के प्रसन्न करवाक साधन मानल गेल अछि ।
अगहन सँ अषाढ़ तक जे नव दम्पत्ति के विआह होइत छैन्हि हुनकर कोजगरा आश्विन मासक पुर्णिमा के राति मे मनाओल जाईत अछि । प्रतिवर्ष नव दम्पत्ति के कोजगरा होईत अछि, अर्थात विआहक बाद कोजगरा अवैत अछि । होइत छैक जे कान्यापक्ष क ओतय सँ वर पक्षक परिवारक वर (दुल्हा) सहित सभ सदस्य के नव वस्त्र आ संग मे चूड़ा दही, केरा मिठाई आ पर्याप्त मरवान के १०-२० भार साजि कय, किंवा भरियाक कमी रहला सँ स्थानीय कोनो व्यवस्था सँ पहुंचायल जाइत अछि । चूड़ा, दही, केरा, मिठाई जे कन्यापक्षक ओतय सँ अबैत छैक, ओकर भोज अपना समाजिक सम्बन्ध के मुताबिक वर पक्षक ओतय होइत अछि, संगे समस्त परिवार नव वस्त्र (जे कन्या पक्ष सँ अवैत अछि) धारण करैत छथि । आंगन के माँझठाम अरिपन देल जाइत अछि, तथा ओहि पर आसन दय वर के चुमाओन कएल जाइत अछि । तदुपरान्त दुर्वाक्षत सँ वर के दीर्घ आयु के मंगल कामना करैत गोसाओन के गोहरवति स्त्रीगण समाज वर के गोसाओन के अराधना मे लऽ जाईत छथि। वर गोसाओन के मनाय कय अपना सँ श्रेष्ट पुरजन, परिजन एवं समाज के चरण स्पर्श करैत छथि तथा सुभाशिष प्राप्त करैत छथि । एहि पावनि मे वर पक्ष समाजक हर समुदाय के लोक के हकार दय अपना ओहिठाम वजाबति छाथि तथा सनेस मे आयल मखान एवं वताशा (मिठाई) मिलाकय प्रयाप्त रुपेण बाँटि कय पान सपारी दय विदा करैत छाथि । एहि पावनि मे मखानक प्रधानता अछि । मखान एक प्रकारक विशिष्ट मेवा फल अछि । किशमिश, काजू, नारिकेर एवं अन्य कोनो मेवा मे जे पौष्टिक तत्व पायल जाइत अछि, मखान मे एकसरे ओ सभ पौष्टिक तत्व छैक । मिथिलाक जे भौगोलिक संरचना अछि, एहि मे जलक जमाव श्रोत वेसी छैक । जतय पर्याप्त मात्रा मे पोखरि धार नम्हर-नम्हर झील डावर आदि जल जमाव स्थल अछि, ततय मखान होइत अछि ।
मिथिलाक भू-भाग पर मरवानक उपज आदि काल सँ जतेक होईत अछि ओतेक उपज एहि विशिष्ट मेवा क आओरो कोनो ठाम नहि अछि । अखाढ़क अन्त तक मरवान के नवका फसिल पानि सँ निकालि साओन भादव मास तक एकर लावा अ;अग कयल जाइत अछि । गाम घर सँ वजारक दुकान तक मे ई मेवा वहुतायक रुप मे भेटैत छैक । चूँकि एहि क्षेत्र के ई विशिष्ट मेवा फल जीवन के अति विशिष्ट तत्व के पूर्ण करय वला फलक उपज अधिक होइत अछि, संगहि वर्षा ऋतु के कुप्रभाव सँ मानव जीवन मे अनेकानेक रोग के संचार होइत छैक जाहि बहुत रोगक निवारण के क्षमता मखान मे छैक । मखान सुपाच्य मेवा अछि तथा एकर सेवन अपच, कम भूख, पेटक अन्य गड़बड़ी, शक्ति के संचार मे अत्यन्त लाभदाई अछि । मखान के घी मे भूजि कय भूजाक रुप मे एवं एकर खीर बना कय खयला सँ शरीरक संतुलित अहार के कमी तत्व के पूरा करैत अछि । एकर सेवन, आशिन आ कार्तिक मास मे अति लाभदाई छैक, तै समाजक लोक के स्वास्थ्य के मंगल मामना करैत एहि पावनि मे मखान बाँटय के प्रथा प्रचलित भेल अछि । पान सुपारी मिथिलाक सम्मान मे अति विशिष्ट स्थान प्राप्त कयने अछि , तै पान सुपारी दय समाजक सम्मान कयल जाइत अछि । तदुपरान्त राति भरि जागरण करवा हेतु पचीसी खेल, नाच गान के आयोजन कयल जाइत अछि । एहि तरहे राति भरि चहल पहल मे वीति जाईत अछि । एना जागरण मे महत्व गौण अछि, तै एकर प्रधानता कम आंकल जाईत अछि मुदा एहि रातुक जागरण लक्ष्मी प्राप्ति मे सिद्धि दाई अछि । एहि पावनि के महत्व दिनानुदिन मिथिला मे घटल जाईत अछि, मुदा एकर रश्य अदायगी अवश्य होईत अछि । (साभार : मिथिला लाइव )


c: text/html

text:
पटना : मैथिली दिवस पर 8 जनवरी, 2014 क’ पटना मे भेल गोष्ठी मे बहुत रास चर्चा भेल। एहि मे निर्णय भेल जे ‘मिथिला भारती’ नामक जर्नल्स जे पहिने मैथिली साहित्य संस्थान द्वारा प्रकाशित होईत छल आ खूब प्रशंसित छल, तेकर पुन: प्रकाशन कएल जाए। एहि मे मिथिला आ मैथिली विषय पर मैथिली आ अंग्रेजी मे आलेख छापल जाईत छल। गोष्ठी मे मैथिली मे मानक विषय पर सेहो चर्चा भेल आ विद्वानक मत छलनि जे मानक ल’क’ मैथिलीक प्रसार रुकि सकैत अछि। मैथिली जीवन्त भाषा अछि आ व्याकरण एवं मानक ल’क’ एकर विकास रोकल नहि जेबाक चाही। छत्रानन्द सिंह झा उर्फ बटुक भाईक कहब छलनि जे एहन कोनो संस्थान होए जे भाषाक संबंध मे गहन विचार-विमर्श करए। श्यामानन्द चौधरीक मत छलनि जे मैथिली कए रोजगारक भाषा बनाओल जाए आ आधुनिक उपकरण सँ सेहो जोड़ल जाए। शरदिन्दु चौधरी क अनुसार मैथिली मे पूर्णकालिक समर्पणक अभाव अछि। कम सँ कम दस गोटे केँ पूर्णकालिक रूप सँ जुड़बाक चाही। विवेकानन्द ठाकुरक कहब छलनि जे संविधानक अष्टम अनुसूची मे मैथिली भले जुडि़ गेल हो, एहि पर कोनो खास काज नहि भेल अछि। कुणालक मतें विद्यापतिक 1800 गीत मे सँ मात्र 10 टा गीत उपलब्ध कराओल गेल अछि। डॉ0 योगानन्द झाक मते मैथिली के सब किछु उपलब्ध अछि जे एकटा भाषाक विकासक लेल आवश्यक अछि। रामनारायण सिंहक अनुसार अनुवाद भाषा विकासक कड़ी अछि। डॉ वीणा कर्णक अनुसार मैथिली भाषी होयबा मे सम्मानक अनुभव क’ रहल छी। नरेन्द्र झाक अनुसार जानकी नवमीक अवसर पर मैथिली दिवसक आयोजन होइत छल, ई नव आयोजन भेल अतएव एकर नाम किछु बदलि देबाक चाही। डॉ रमानन्द झा रमणक अनुसार भाषा रहत त’ साहित्य रहत। मैथिली भाषाक लेल भाषा योजना आ वैज्ञानिक प्रबंधन नीति तैयार करबाक आवश्यकता अछि। डा बासुकीनाथ झाक अनुसार मैथिली कए आर लोकोन्मुखी बनेबाक आवश्यकता अछि। प्रेमलता मिश्रक अनुसार संविधान मे स्थान भेटलाक बाद मैथिली कए की लाभ भेलैक, लोक नहि जनैत छैक। किछु काज हेबाक चाही। प्रसिद्ध समाजशास्त्री आ विद्वान डॉ हेतुकर झा रोचक प्रसंगक उल्लेख कयलनि। मिथिला मे दुसाध जातिक लोकगीत मे सीताक प्रसंगक अध्ययन मे स्पष्ट अछि जे मां जानकीक वनवास ल’क’ लोकगीतमे रामक प्रति बहुत आक्रोशक प्रदर्शन भेल अछि। एतबहि नहि, दुसाध जातिक कुलदेवी सेहो सीता छथिन्ह। डॉ झाक मत छलनि जे प्राय: मिथिला मे दुसाध छोडि. आन कोनो जातिक कुलदेवी सीता नहि छथिन। मुदा एहि सब प्रसंग मे आर शोधक आवश्यकता अछि। डॉ रत्नेश्वर मिश्रक आग्रह छलनि जे जनगणना मे मातृभाषाक रूपमे मैथिली लिखेबाक चाही। रामचन्द्र खान कहलनि जे अंग्रेज अपन उपनिवेश 70 ठाम बनौने छल आ सब ठाम भाषाक स्थिति कमोवेश एके रंग अछि। एहि संबंध मे मैथिलीक स्थिति आन सब भाषा सँ नीक अछि। सुकान्त नागार्जुनक मत छलनि जे जाबत धरि मैथिली केँ राजनीतिक एजेंडाक रूपमे स्थापित नहि कएल जायत, किछु नहि भ’ सकैत अछि। कार्यक्रम क संयोजक भैरव लाल दास सब गोटे कए धन्यवाद ज्ञापन केलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa

robotstxt: allowed

filter: keep


text:
राष्ट्रीय आ अंतरराष्ट्रीय प्रतियोगिता मे परचम लहरा रहल छथि बिहारक कईटा सहोदर बहिन
पटना। दुनियाभरि मे सहोदर बहिनक रूप मे नाम रौशन करनिहारि टेनिस स्टार सेरेना विलियम्स आ वीनस विलियम्स क भांति बिहार मे सेहो कईटा सहोदर बहिन खेल मे अपन परचम लहरा रहल अछि। अंतरराष्ट्रीय आ राष्ट्रीय प्रतियोगिता मे मुजफ्फरपुर क सहोदर बहिन बिहार आ भारतक प्रतिनिधित्व करि रहल छथि। एहि मे स कियो राज्य चैंपियन त कियो जिला चैंपियन सेहो छथि। ज्ञात हुए जे गन्नीपुर निवासी प्रवीण कुमार चौधरी क बेटी प्रज्ञा आ प्रेरणा फुटबॉल क मैदान मे परचम लहरा रहल छथि। प्रेरणा श्रीलंका आ जॉर्डन मे आयोजित अंतरराष्ट्रीय फुटबॉल प्रतियोगिता मे भारतीय टीम क प्रतिनिधित्व करि चुकल छथि। ओतहि, प्रज्ञा अंडर 19 नेशनल टीम मे राज्य क प्रतिनिधित्व करि चुकल छथि। बालूघाट निवासी अशोक कुमार क पुत्री नेहा-कोमल सेहो राष्ट्रीय स्तर पर परचम लहरा रहल छथि। नेहा स्कूल नेशनल स लकए अंडर 10 नेशनल खेल चुकल छथि, जखनकि कोमल हुनका स एक डेग आगू छथि। 2008 मे हुनकर चयन अंतरराष्ट्रीय प्रतियोगिता क लेल भारतीय टीम मे भेल छल, मुदा पासपोर्ट समय पर नहि बनबाक कारण ओ जेबा स वंचित रहि गेलीह। रामचंद्र प्रसाद क बेटी आस्था-श्वेता राष्ट्रीय फुटबाल प्रतियोगिता मे बिहार टीम क प्रतिनिधित्व करि चुकल छथि। अमरूद बगान निवासी अमर कुमार श्रेष्ठ क बेटी निशा-नम्रता वालीबाल मे प्रतिभा देखा रहल छथि। नम्रता स्कूल आ सीनियर नेशनल मे बिहार टीम क प्रतिनिधित्व केलथि अछि, जखनकि निशा अंतर विवि प्रतियोगिता मे बिहार विवि आ राज्य सीनियर प्रतियोगिता मे जिला टीम क प्रतिनिधित्व केलथि अछि। अमरूद बगान निवासी शमशेर बहादुर क पुत्री आरती आ संध्या वालीबाल क मैदान मे बाजी मारि रहल छथि। आरती जतए राष्ट्रीय सीनियर, अंतर विवि आ स्कूल नेशनल मे भाग ल चुकल छथि ओतही संध्या स्कूल क संग-संग सीनियर वॉलीबाल प्रतियोगिता मे जिला टीम क प्रतिनिधित्व केलथि अछि। रवि रंजन श्रीवास्तव क बेटी मनाली-सोनाली सात बेर राष्ट्रीय प्रतियोगिता मे बिहार क प्रतिनिधित्व केलथि अछि। वुशू क राष्ट्रीय प्रशिक्षक दिनेश मिश्रा क बेटी ईशा आ अपराजिता जिला स्तर स राष्ट्रीय स्तर पर स्वर्णिम सफलता हासिल केलथि अछि। ईशा न सिर्फ बिहार क सबस कम उम्र क ब्लैक बेल्ट छथि बल्कि राष्ट्रीय प्रतियोगिता मे दूटा स्वर्ण, तीनटा रजत आ एकटा कांस्य पदक सेहो जीत चुकल छथि। हुनकर छोटकी बहिन अपराजिता सेहो जिला प्रतियोगिता मे स्वर्ण पदक जीत चुकल छथि। जवाहर लाल रोड निवासी पवन कुमार क तीनू बेटी बेटी सुप्रिया-पल्लवी आ श्रेया अपप परचम वुशू मे लहरा रहल छथि। सुप्रिया चारि बेर क नेशनल गोल्ड मेडलिस्ट छथि, जखनकि पल्लवी नेशनल मे कांस्य जीत चुकल छथि। श्रेया पिछला वर्ष क जिला प्रतियोगिता मे रजत पदक जीत चुकल छथि। ओतहि, कबड्डी मे सोनू आ लक्ष्मी, कैरम मे रिंकी आ रश्मि सगी बहिन भ मैदान मे बाजी मारि रहलछथि।
बिहार मे विलियम्स बहिनक अछि लंबा कतार
राष्ट्रीय आ अंतरराष्ट्रीय प्रतियोगिता मे परचम लहरा रहल छथि बिहारक कईटा सहोदर बहिन


text:
आगत वसन्तक प्रति दू टा प्रेम कविता / राजकमल चौधरी
1
कतेक राति बितला पर मुदा इजोरिया उगानसँ कतेक पहिने
एकटा रसिक स्त्री हमरासँ अनचिन्हारि
हमरा हृदय कारी अन्हारमें पियासल पाखी जकाँ अपस्याँत,
ताकि रहल अछि पानि
हमरासँ अनचिन्हारि एकटा रसिक स्त्री कारी अन्हार मे
ताकि रहल अछि।
पानि कतहु नहि अछि, एहि वसन्तपूर्वक मरूभूमिमे नहि अछि
पानि
केवल एकटा ठुट्ठ भयाओन गाछ।
गाछमे कहियो डारि-पात-फल-फूल-मंजरिक उत्सव छल
गाछमे कहियो
निश्चय छल वसन्तक सिनेह आ उत्तेजना...।
एहि मरूभूमिक तृतीय सत्य ईहो थिक
जे एहिठाम सदिखन अतीत
कोनो एहने भविष्यमे स्थापित होइत अछि,
जेना काल नहि हो वर्तमान !
एहि वसन्तपूर्वक मरूभूमिमे आगि अछि
आन किछु रहबाक नहि अछि, प्रयोजन
प्रयोजन नहि अछि वर्तमान निश्चयमे अतीत
भविष्य अनिश्चयमे फल प्राप्ति
निर्मूलक अर्थात् मूल-हीनक संभव नहि,
संभव नहि, संभव नहि,
संभव नहि, आगत बसन्तक
प्रतीक्षा।
ओ रसिक स्त्री अथच ओ पियासल पाखी अपस्याँत रहति
एहि कारी अन्हारमे।


text:
श्वेताक जन्मदिन पार्टी सं डेरा त आबि गेलौं मुदा आब ध्यान श्वेता सं हटि क अल्का पर अटैकि गेल. एकदम सं फ्लैशबैक मे चलि गेलहुं. कॉलेजक दिन याद आबि गेल.
बारहवीं के बाद कॉलेजक पहिल दिन. आओर ई पहिल दिन कहिओ नहि भूलय वाला. एहि दिन मिलल छलीह अल्का. क्लास मे विद्यार्थी सभ के इंट्रोडक्शन चलि रहल छल. सभ अपन-अपन परिचय द रहल छलखिन्ह.
परिचय सं पता चलय जे हम आओर अल्का दूनु मूल रूप सं दरभंगा सं छी. बिहार सं आओर कइटा छात्र छलखिन्ह मुदा जखन बात अपन शहर के होए त लगाव कनि बेसि बढ़ि जाएत अछि.
अल्का...यानी मैथिल ब्यूटी...यानी सभ सं अलग. एकदम सं मासूम. एकटा अलगे भोलापन लेने. मन सं...दिल सं एकदम आईना जकां साफ. एहि दुनिया के छल-कपट...होशियारी सं एकदम दूर.
बोली त अतेक मीठ... जेना आवाज मे मिश्री घुलल होए. एकदम सं बच्चा जकां मासूमियत लेने. केतबो खिसिआएल छी अल्का के आवाज सुनि लिअ सभ छूमंतर.
मैथिल लोक त ओहिना मीठ होए छथिन्ह...आ मैथिली अपना मे सभ सं मिठास लेने... मुदा अल्का के हिन्दी... अंग्रेजी सेहो ओतबे मीठ. मंदिरक घंटी जकां मन के प्रसन्न करि देबय वाला. हजारों-लाखों लोक मे एकटा मुश्किल सं मिलत अहां के अल्का जकां.
मिलनाए-जुलनाए ऐना जेना अपन घर -परिवार के एकटा सदस्य होतीह. सादगी एहन जे अहांक मुंह सं अनायास निकलि जाएत...ब्यूटी. जिनका श्रृंगार के कोनो जरूरते नहि होए.
पढ़ाई मे सेहो बड़ तेज. अपन विषय पर नीक पकड़ि. दोस्ती बढ़ैत गेल. खनाए-पीनाए...पढ़नाए-लिखनाए... घुमनाए-फिरनाए... लाइब्रेरी...फिल्म...मार्केटिंग सभ संगे-संग.
लड़का -लड़की के कोनो बंधन नहि. गाम घर सं दूर दिल्ली मे सभ बंधन सं मुक्त. पढ़ाई...क्लास के बाद कहिओ सीपी... जनपथ त कहिओ एनएन मार्केट... कमला मार्केट... करोलबाग... लालकिला त अक्षरघाम मंदिर घुमनाए होएत रहल.
हाथ मे हाथ लेने... कन्हा पर हाथ रखने घुमए मे... गली-मोहल्ला मे मकई केर भुट्टा... गोल-गप्पा खाए मे. इंडिया गेट के पास भेल-पुरी आओर आइसक्रीम के सामने फाइव स्टार होटलक मेनू फीका पड़ि जाएत छल.
प्रगति मैदान के फेयर होए आ दिल्ली हाटक झाल-मुरही सेहो एहन तृप्ति देएत छल जेहन कोनो पकवान नहि देत. कहि सकय छी जे एहि सभ मे समय आओर संगत के असर होए छै.
मंडी हाउस मे होए वाला कोनो कार्यक्रम होए...गीत-संगीत होए आ फेर दिल्ली मे होए वाला दोसर समारोह सभ. एहि सभ मे दूनु गोटे के संग-संग समय गुजारनाए जेना पढ़ाई-लिखाई के लेल एकटा नवका ऊर्जा प्रदान करैत छल.
हमर दूनु के बेसि समय संगहि-संग गुजरय लागल. मनहि-मन हुनका प्रति प्रेम सेहो उमड़य लागल. अल्का के बिना एकहुं पल बितैनाए मुश्किल लागैत छल. हुनकर गैरमौजूदगी विचलित करय जेना भ जाएत छल.
एहन नहि रहय जे एकदम सं दीवाना जकां हाल रहय मुदा अगर कोनो क्लास...कोनो ठाम जतए हुनका होबाक चाही छल...ओतए नहि देखला पर लागैत छल जे कखन अएतीह. एक-एक पलक इंतजार भारी लगैत छल.
दिन मस्ती सं गुजरि रहल छल. पढ़ाई-लिखाई एकदम जोर सं चलि रहल छल. अल्का के संग रहला के कारण कहि सकय छी दोगुना उत्साह सं भ रहल छल.
करीब आठ मास बाद 14 फरवरी के वैलेंटाइन डे पर कॉलेज मे मस्ती चलि रहल छल. सभ अपन-अपन प्रेमक इजहार करि रहल छलखिन्ह. नव-नव जोड़ी सेहो बनि रहल छल.
मुदा जखन अल्का के बारी आएल त ओ कहलीह जे ओ 'इन रिलेशन' छथीह आओर लड़का मुम्बई मे काज करैत अछि. ई सुनतहि जेना वज्रपात भ गेल. अचानक सभ किछ बदलल लागए लागल.
हमर बारी आएल त हम सेहो कहि पाछां छोड़ैलहुं जे हमरो एकटा लड़की सं प्रेम अछि आओर ओ हमर अपने दिस के छथिन्ह. एहि के कोनो गलती सेहो नहि छल. मुदा अल्का समझलीह जे ओ कोनो दोसर लड़की के गप्प भ रहल अछि.
खैर एकर असर आओर दोसर काज पर नहि पड़ल... अल्का के व्यवहार मे सेहो कोनो बदलाव नहि आएल मुदा हमरा मन मे एकटा कांट त चुभि चुकल छल. जे ओ कोनो दोसर लड़का के चाहैत छथीह.
एम्हर अल्का एक दू बेर हमर मनक थाह लेबय के कोशिश करलीह. हम कोनो नहि कोनो खिस्सा-कहानी सुना हुनका भरमा दिएन्हि. हम ई कहि टालि दए छलौं जे एहि मे जे करताह से बाबू जी करताह. अखन अपन भविष्य के बारे मे सोचनाए नीक रहत.
किछ दिन केर बाद ई आएल-गेल बात भ गेल... सभ किछ पहिनहि जकां चलय लागल.
कॉलेज खत्म भेलाह के बाद हुनकर सेलेक्शन आईआईएम अहमदाबाद मे भ गेलन्हि आओर हम जर्नलिज्म के पढ़ाई करय लेल चलि गेलहुं.
फोन...मेल...चैट सं संपर्क बनल रहल. गाम जाए काल दिल्ली हमरा सं मिल क जाए छलीह... आओर छुट्टी मे हुनकर बेसि समय हमरे संग दिल्ली मे बीतय छलन्हि.
मैनेजमेंट करला के बाद ओ एकटा नीक एमएनसी मे लागि गेलीह आओर एम्हर हमहुं एकटा नीक चैनल मे काज रहय लागलहुं. जिनगी अपन रफ्तार सं चलि रहल छल.
मुदा नौकरी के बाद पहिल होली हमरा लेल नीक नहि रहल. होली के बाद छुट्टी सं अएला के बाद ओ हमरा सं लिपटि क जी भरि कनलीह. हम हुनकर पीठ...बाल सहलाबैत बेर-बेर कनय के कारण पूछैत जा रहल छलौं आओर औ फफकैत जा रहल छलीह.
जखन कतैन-कनैत मन किछ शांत भेलन्हि त कहलीह जे हुनकर शादी अमेरिका मे रहय वाला एकटा सॉफ्टवेयर इंजीनियर सं तय भ गेलन्हि. लड़का अपने दिस के मैथिले छथिन्ह.
आब लड़खड़ाए के बारी हमर छल. एक त हुनकर कानय के कारण पहिनहि सं दिलक धड़कन तेज छल कोनो अनहोनी के आशंका सं. हुनकर गप सुनि एकदम सं सन्न रहि गेलहुं.
हम जेना एकदम सं पात्थरि बनि गेलहुं. आब हमहुं कानय लागलहुं. आंखि सं लोर नहि खसि रहल छल मुदा छाती फाटि रहल छल.
जखन घंटा-डेढ़ घंटा केर बाद मन किछ शांत भेल त अपना सं अलग करैत हुनका कहलिएन्हि जे अहां तं कहय छलौं जे अहां मुम्बई मे रहय वाला कोनो लड़का के संग 'इन रिलेशन' मे छी... फेर ई कि भेल?
ओ फेर सं फफैक पड़लीह आओर केहुना क बोललीह जे गाम-घर... अपना शहर सं बाहर रहनाए कोनो लड़की के लेल बड़ कठिन होए छै... फेर दरभंगा जैसन छोट शहर से एकदम सं मेट्रो...राजधानी दिल्ली मे रहनाए त आउरो.
कॉलेज मे सिंगल लड़की पाछां कउटा लड़का पड़ल रहय छै. एहिठाम जखन लोक के पता चलि जाए छै कि फलां लड़की ककरो संग रिलेशन मे छै त ओहि लड़की के लड़का सभ प्यार के नजर सं नहि देखय छथिन्ह .फ्लर्ट करय के नहि करय छथिन्ह.
एहि लेल अहां देखबय जे ऑर्कुट...फेसबुक आओर दोसर ठाम लड़की सभ अपन स्टेट्स मे 'इन रिलेशन' लिख दए छै जेहि सं लड़का सभ के फ्लर्टिंग सं बचल रहय.
हमहुं एहि चलते सभ के कहने छलहुं जे इन रिलेशन छी. जेहि सं कॉलेजक लड़का संभ प्रेम--प्यार के नजर सं नहि देखय.
आओर अहां ओतेक दिन हमरा संग रहलौं अहां के ई नहि लागल जे हम सिर्फ लड़का सभ के लेल ऐना कहने छलौं. मुदा हमर छोड़ु अहां तं रिलेशन मे छी न?
आब रहल नहि गेल. एकदम सं करेज फाटि गेल. ओतेक देर सं जे अपना के रोकने छलहुं जोर-जोर सं कानय लागलहुं. कहलिएन्हि जे हमरो त अहि जकां हाल अछि. हमरा लेल त अहीं सभ किछ छलहुं. जखन अहांक मुंह सं इन रिलेशन के बात सुनलहुं त हमहुं ओहे बात कहि देलहुं.
मुदा हमर बात मे ई सच्चाई रहय जे लड़की अपने शहर के छथीह. अहां हमरे शहर के छलहुं... आओर अहां के बारे मे मां-बाबूजी ना नहि कहि सकय छलखिन्ह.
अल्का के लेल त जेना करेज के संग घरती सेहो फाटि गेल होए. आह करैत कहलीह. हे भगवान ई कि भ गेल. हितेन अहां हमरा किनओ हिंट देने रहितौं त ई नहि भेल रहैत. अहां अगर एकहुं बेर अपन दिलक हाल हमरा कहने रहतौं त हम ई नहि होए देतहुं.
ई कहि ओ अपन दूनु हाथक मुक्का सं हमर सीना पर मारय लगलीह.
आओर आई हेट यू.... आई हेट यू कहैत अपन बैग उठा दरवाजा खोलैत बाहर निकलि गेलीह. हम रोकय के कोशिश करलहुं मुदा ओ तेजी सं झटकारैत चलि गेलीह.


text:
काठमांडू। माओवादी नेता डॉ. बाबूराम भट्टराई कए नेपाल क नव प्रधानमंत्री चुन लेल गेल। ओ नेपाली कांग्रेस क अपन प्रतिद्वंद्वी रामचंद्र पौडेल कए हरा देलथि। हुनकर जीत मे तराई क मधेसी दलक गठबंधन महत्वपूर्ण भूमिका निभेलक। एकीकृत नेपाल कम्युनिस्ट पार्टी (यूसीपीएन)-माओवादी क उपाध्यक्ष भट्टराई कए 340 मत भेटल जखनकि नेपाली कांग्रेस क संसदीय दल क नेता पौडेल 235 मत पाबि सकलाह। मधेसी दल क गठबंधन यूडीएमएफ सदन मे चारिम सबस पैघ राजनीतिक शक्ति क रूप मे उभरल अछि। इ भट्टराई कए समर्थन क फैसला केलक तखने स्थिति साफ भ गेल छल। भट्टराई वर्ष 2008 मे बनल माओवादी अध्यक्ष प्रचंड क सरकार मे उप प्रधानमंत्री और वित्त मंत्री छलाह। नेपाल क संविधान सभा मे कोनो दल कए बहुमत नहि अछि। इ देश क अंतरिम संसद क रूप मे काज करैत अछि। एहि मे यूसीपीएन-माओवादी क 236 टा सीट अछि आ इ सदन मे सबस पैघ पार्टी अछि। मुख्य विपक्षी दल नेपाली कांग्रेस क 114 टा सीट अछित्र इ संख्या बल क हिसाब स दोसर सबसे पैघ पार्टी अछि। एकर बाद तेसर र्टी सीपीएन यूएमएल क सदन मे 107टा सदस्य अछि।
1 Comment
-
nepal katek pradhan mantri banat. je kaj karbak chahi o ta ka nahi pabi rahal chathi matra satak bhukh.


text:
मैथिली रंगमंच कहबा लेल बहुत पुरान अछि आ समय समय पर अपन उपस्थिति दर्ज करैत रहल अछि। मुदा भोजपुरी स जेना फिल्म क क्षेत्र मे मैथिली बहुत पाछु भ गेल, तहिना नाटक क क्षेत्र में जे भोजपुरी कए मैथिली स बहुत पाछु क देलक आ मैथिली नाटक कए भारतीय रंगमंच क समतुल्य पहुंचा देलक ओ छथि मैथिली क सबस लोकप्रिय निर्देशक प्रकाश झा। प्रकाश झा मैथिली नाटक देखबाक लोक मे आदत लगा देलथि अछि आ हुनक नव नव प्रयोग मैथिली नाटक कए जीवंत केलक अछि। हुनक संस्था मैलोरंग आइ मैथिली नाटक कए नव जीवन टा नहि देलक बल्कि ओकरा आधुनिकता सेहो प्रदान केलक अछि। एहि मास प्रस्तावित मलंगिया नाट़य महोत्सव समेत कईटा विषय पर इ’समाद लेल निदेर्शक प्रकाश झा स विस्तार स गप केलथि सुनील कुमार झा। प्रस्तुत अछि ओहि गपशप क किछु खास अंश:
अहाँ मैथिली क एकटा योग्य निर्देशक छी, मुदा रंगमंच तक सीमित रहबाक कोनो खास कारण ।
उत्तर – रंगमंच मे एखन बहुत किछु करब बाकी अछि आ जहाँ तक सिनेमाक सवाल अछि त हमरा बुझने सिनेमा रंगमंच स बहुत आसन अछि। आ हमरा कठिन काज कारबा मे बड्ड मन लगैत अछि। हमरा बुझने कियो सिनेमा क निर्देशन क सकैत अछि, कोनो पूर्वाभ्यास क झंझट नहि, जतेक मोन ततेक रिटेक ल सकैत छी, रंगमंच मे एहन संभव नहि अछि। 45 दिन पहिने स अभ्यास, रिटेक क कोनो गुन्जाईस नहि ताहि लेल एखन धरि हम रंगमंच छोडि क सिनेमा दिस जेबाक कोनो प्लान नहि बनेने छी। 2013 मे हमर योजना दू टा नाटक क मंचन करबाक अछि, पहिल विद्यापति क मणि मंजरी आ दोसर सेक्सपियर क रोमियो जूलियट।
आइ अहां क चर्च मलंगिया महोत्सव लेल भ रहल अछि, एकर कल्पना कोना आयल।
उत्तर – सत् कहि त 2006 मे एहि आयोजन क कल्पना श्री कुमार शैलेन्द्र केने छलाह, जे मलंगिया जी पर एकटा महोत्सव क आयोजन होए, ओहि दिन स हमर मोन मे इ योजना गुण-धुन, गुण-धुन करैत रहे। आ आब जा कए एहि योजना क मूर्त रूप द सकलहुं। जेना बुझल अछि एहि आयोजन मे 5 दिन लगातार महेंद्र मलंगिया लिखित पाँच टा नाटक क मंचन होएत जे पूरा देश-विदेश क मैथिल टीम द्वारा कैल जाएत। कर्यक्रम एना अछि-
आयोजन :
स्थान : श्रीराम सेंटर, मण्डी हाउस, दिल्ली
समय : सायं 06.30 बजे से.
26 दिसम्बर, 2012 : उद्घाटन समारोह
26 दिसम्बर, 2012 : पंचकोसी, सहरसा
गाम नै सुतै यै
निर्देशक : उत्पल झा
27 दिसम्बर, 2012 : मिथिलांगन, दिल्ली की नाट्य प्रस्तुति
छुतहा घैल
निर्देशक : संजय चौधरी
28 दिसम्बर, 2012 : मिनाप, जनकपुर (नेपाल) की प्रस्तुति
ओकरा आँगनक बारहमासा
निर्देशक : रमेश रंजन
29 दिसम्बर, 2012 : मिथिला विकास परिषद, कोलकाता
जुआयल कनकनी
निर्देशक : अशोक झा
30 दिसम्बर, 2012 : मैलोरंग रेपर्टरी, दिल्ली
ओरिजनल काम
निर्देशक : प्रकाश झा
आन कोनो भाषा मे एहि तरहक कोनो आयोजन भेल छल की।
उत्तर – क्षेत्रीय भाषा मे त नहि मुदा हिंदी, अंग्रेजी आ संस्कृत मे पहिने एहन कईटा नाटक क आयोजन भेल अछि, मोहन राजे क तीनटा नाटक, हबीब तनवीर नाटक फेस्टिवल आदि, मुदा एहि आयोजन मे एकटा चीज़ अलग अछि, एखन धरि भिन्न-भिन्न संस्था द्वारा एक्के नाटककार क एहन विस्तृत रूप मे मंचन नहि भेल अछि, जेना मोहन राजे क तीनटा नाटक एक्के टीम केलक जे खाली मोहन राजे क नाटक करैत छल। मुदा इ महोत्सव अपना आप मे ख़ास अछि किया त देश विदेश क टीम एहि आयोजन में आबि रहल अछि।
मैथिली रंगमंच क एहि स की फायदा होएत।
उत्तर – मैथिली रंगमंच मे एखन धरि सार्वभौमिकता क अभाव अछि, हमर विचार सहो ज्यों एहिना सब टीम एक मंच पर एकटा नाटकार क मंचन करैत त हुनका मे समूह भावना आउत। आ ओ राग द्वेष छोडि कए मैथिली रंगमंच कए समृद्ध करबा मे जी जान स जुटत। दोसर एक संग एला स एक दोसरक अनुभव साझा भ सकत जाहि स हुनकर अभिनय कए आर बारीकी सिखबाक मौका भेटत।
एहन आयोजन लेल आर कोनो संस्था संपर्क केलक अछि बा नहि
उत्तर – एखन धरि कोनो मैथिली संस्था त आगाँ नहि आयल अछि मुदा हमरा लगैत अछि जे भविष्य मे एहि तरहक आर आयोजन होएत। मिथिलाक लोक देखांउस करै मे बड आगाँ रहैत अछि त खाली देखैत रहू भविष्य मे एहन आयोजन रास होएत।
रंगमंचक अभिनेता सिनेमा दिस जा रहल छथि, एकरा कोन रूप म अहाँ लेत छी।
उत्तर – अहाँ एकटा गप कहू स्कूल स निकललाक बाद बच्चा कॉलेजे नहि जेते, तहिना रंगमंच अभिनेता लेल एकटा स्कूल अछि, जेकरा बाद ओ सिनेमा दिस जाइत छैक, एहि मे कोनो चिंता क गप नहि अछि, किया त रंगमंच मे हुनकर आर्थिक समस्या हल नहि होइत अछि ताहि लेल ओ सिनेमा दिस बा विज्ञापन दिस रुख करैत छथि। मुदा हुनका सबकए एकटा गप सदिखन याद रखबाक चाहि जे कॉलेज जा कए स्कूल कए नहि बिसरबाक चाहि। संगहि अभिनेता सब स इ आग्रह सेहो करब जे ओ सिनेमा दिस जाइ स पहिने अभिनय क एबीसी जरुर सीख लथि, आ बेस तैयार भेला क बाद सिनेमा दिस रुख करथि।
मैथिली रंगमंच मे अखनो व्यावसायिकता क अभाव अछि। इ स्थिति कोना सुधरत?
उत्तर – देखियो मैथिलिये टा नहि अपितु अंतरराष्ट्रीय स्तर क मंच सेहो एखन व्यावसायिकता क रंग मे नहि रंगल अछि, आ अभिनेता क जे मेहनताना भेटबाक चाहि ओ नहि भेटैत अछि। ताहि कारण स निश्चित रूप स अभिनेता आ अभिनेत्री सिनेमा दिस जा रहल छथि। एहि मे कोनो दू राय नहि, मुदा इ कोनो गलत गप नहि अछि। ओ टका लेल फिल्म दिस नहि जेताह त केम्हर जेताह। आ इ नीक गप अछि जे सिनेमा आब रंगमंच क अभिनेता कए बेसी महत्व द रहल अछि।
मैलोरंग कए दर्शक क अभाव नहि रहल, मुदा आनका लेल इ समस्या अछि, मैथिली रंगमंच कए दर्शक कोना भेटत, एहि लेल कोनो सुझाव।
उत्तर – यौ श्रीमान, हमरा विचार स त मैथिली कए कहियो दर्शक क अभाव नहि रहल अछि। मैथिली रंगमंच दर्शक क मामला मे काफी भरल पुरल अछि। हां, मैथिल लोक आर्थिक रूप स ओते संपन्न नहि छथि जाहि स ओ रंगमंच दिस बेसी आकर्षित नहि भ पाबि रहल छथि। आ जे आर्थिक रूप स धनि छथि ओ मैथिली दिस एते नहि छथि हुनका लेल हिंदी आ अंग्रेजी नाटक सब किछु अछि। हमरा विचार स पहिने लोक कए मैथिली नाटक देखबाक आदत लगेबाक चाही तखन जा कए हुनका समक्ष मैथिली क विभिन्न रूप क प्रस्तुत करबाक चाही ताकि आमिर गरीब सब लेल इ आकर्षित करबा योग्य भ सकए। ओना देखल जाए त मैथिली मे एखन धरि खाली नाटक टा होइत अछि, एखन धरि मैथिली ओतेक समृद्ध नहि भेल अछि जे हुनका नाटकक विभिन्न रूप स अवगत कराउल जा सकै। मुदा समय क संग सब किछु बदल आ मैथिल क नाटक लेल इन्तेजार नहि करै पडत हुनका लग च्वाइस रहित आ चुनबाक स्वतंत्रता सेहो।
आखिर सवाल प्रकाश कोना बनल जाए।
उत्तर – कनि हंसैंत, सबस पहिने त हम अभिवावक सब स आग्रह करै चाहब जे ओ नैना सबकए कला क प्रति रुझान बढेबा मे मदद करथि। हुनकर कला कए चिन्ह हुनकर भीतरक प्रतिभा कए निखरबा मे हुनकर मदद करथि। हुनका कला क प्रति कनि स्वतंत्रता दथि। संगे नवयुवक सब स कहै चाहब जे पहिने रंगमंच क व्याकरण बुझबाक कोशिश करू फेर अहाँ अपना आप कए फन्ने खा बुझु। एखन अहाँ देखब जे नवतुरिया सब एकटा फिल्म में छोट सनक रोल भेट गेल स अपना आपकए फन्ने खा बुझय लागैत छथि जे गलत अछि। हुनका सब स आग्रह करब जे पहिने एकर बारीकी सिखू तखन अभिनय दिस जाउ।
गप करबाक लेल, बहुत बहुत धन्यवाद, संगहि मलंगिया महोत्सव क सफल आयोजन लेल शुभकामना।
उत्तर – अहुंक बहुत बहुत धन्यवाद। मलंगिया महोत्सव मे अहां सब गोटे आउ, एकरे कामना अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
एहिठाम ‘एक नव बिहार: शासन आओर विकास के फेर सं जागल अलख’ शीर्षक सं एकटा निबंध संग्रह जारी कएल गेल. एकर संपादन राज्यसभा एमपी एनके सिंह आओर लंदन स्कूल ऑफ इकोनामिक्स मे इंडिया ऑब्जर्वेटरी के निदेशक निकोलस स्टर्न कएने छथिन्ह.
एहि पर चर्चा मे कहल गेल कि बिहार सरकार विकास
के एकटा नव दिशा देबय मे सफल रहल अछि. राज्य मे सेवा के अधिकार, शिक्षा आओर स्वास्थ्य पर विशेष ध्यान देल जा रहल अछि. कानून व्यवस्था मे सुधार भेल अछि. दलित, अल्पसंख्यक, महिला, पिछड़ी जाति के लेल विशेष कल्याण योजना चलाएल जा रहल अछि.
एनके सिंह जीक कहनाए छलन्हि जे बिहारक समृद्धशाली इतिहास रहल अछि जे पिछला बीस साल मे धूमिल भेल अछि. एहि कारण से बिहार देश के विकास केर मुख्यधारा मे काफी पाछां भ गेल अछि. मुदा नीतीश जीक मुख्यमंत्री बनला के बाद काफी अंतर आएल अछि.
एहि चर्चा में ब्रिटिश सरकार के मंत्री डेनी अलेक्जेंडर, लार्ड करन बिलिमोरिया, भारतीय उच्चायुक्त रंजन मथाई, सुहेल सेठ सेहो अपन विचार राखलखिन्ह.


text:
मिथिलांचल के लेल एकटा नीक खबर अछि. एहि बेर गणतंत्र दिवस पर डॉ मोहन मिश्र जीके के पद्मश्री सम्मान देबय के घोषणा कएल गेल अछि.
चिकित्सा क्षेत्र में अमूल्य योगदान के लेल हिनका ई सम्मान मिलतन्हि.
डॉ साहेब अखन दरभंगा के बंगालीटोला मे रहय छथिन्ह. मुदा मोहन जीक जन्म 1937 मे मधुबनी जिलाक राजनगर प्रखंड के कोइलख गाम मे भेलन्हि. मोहन जी अनिरुद्ध
HOME I Mast Gaane I Indian Snap I Facebook I CampusNama I Surkhiyan I LinkedIn I You Tube I Twitter I Launch Mantra
अखन चुनाव भेल त गेलाह नीतीश
बिहार मे बीजेपी सं नाता तोड़नाय मुख्यमंत्री नीतीश कुमार जीक लेल भारी पड़ि सकैत अछि. दोबारा मुख्यमंत्री बनला पर बिहार मे नीतीश जी अपना के विकास पुरुष मानि अहंकार सं भरय लगलाह.
मुदा एहि टाइम जे चुनावी सर्वे सभ आबि रहल अछि ओहि सं लगि रहल अछि जे अगर अखन चुनाव भेल तं नीतीश जीक पार्टी के सफाया भ सकैत अछि.
नीतीश जीक नेतृत्व वाला बीजेपी-जेडीयू सरकार जखन छल तखन
मुदा एहि टाइम जे चुनावी सर्वे सभ आबि रहल अछि ओहि सं लगि रहल अछि जे अगर अखन चुनाव भेल तं नीतीश जीक पार्टी के सफाया भ सकैत अछि.
नीतीश जीक नेतृत्व वाला बीजेपी-जेडीयू सरकार जखन छल तखन
बिहार विकास मॉडल पर ब्रिटेन मे चर्चा
बिहार के विकास मॉडल पर ब्रिटेन के लंदन स्कूल ऑफ इकोनामिक्स मे चर्चा भेल. एहि चर्चा मे बिहार के विशेष राज्य के दर्जा देबय के मांग सेहो उठल.
एहिठाम ‘एक नव बिहार: शासन आओर विकास के फेर सं जागल अलख’ शीर्षक सं एकटा निबंध संग्रह जारी कएल गेल. एकर संपादन राज्यसभा एमपी एनके सिंह आओर लंदन स्कूल ऑफ इकोनामिक्स मे इंडिया ऑब्जर्वेटरी के निदेशक निकोलस स्टर्न कएने छथिन्ह.
एहि पर चर्चा मे कहल गेल कि बिहार सरकार विकास
एहिठाम ‘एक नव बिहार: शासन आओर विकास के फेर सं जागल अलख’ शीर्षक सं एकटा निबंध संग्रह जारी कएल गेल. एकर संपादन राज्यसभा एमपी एनके सिंह आओर लंदन स्कूल ऑफ इकोनामिक्स मे इंडिया ऑब्जर्वेटरी के निदेशक निकोलस स्टर्न कएने छथिन्ह.
एहि पर चर्चा मे कहल गेल कि बिहार सरकार विकास
एना मे केना बनत मिथिला राज्य ?
अलग मिथिला राज्य बनाबए के लेल एक बेर फेर आवाज उठि रहल अछि. मिथिला राज्य के लsक रविदिन 19 तारीख के दिल्ली कंस्टीच्यूशनल क्लब मे एकटा संगोष्ठी भेल.
एहि संगोष्टी मे मिथिला राज्य निर्माण सेना के एकटा वेबसाइट www.mrns.in के लोकार्पण सेहो भेल. एहि मे बीजेपी के मुख्यपत्र के सहायक संपादक संदीप सिन्हा जी जी-जान सं जुटल छथिन्ह.
संजीव जी मिथिला राज्य के लेल संघर्षरत सभ गुट के एकठाम लाबय मे लागल छथिन्ह. हुनका कामयाबी सेहो मिल रहल छनि.
वेबसाइट के लोकार्पण से पहिने संजीव जी मिथिला राज्य के मांग पर किछ लिख क देबय लेल कहने छलाह. अगर अलग मिथिला राज्य बनैत अछि तं बड़ खुशी होएत...मुदा सवाल उठैत अछि कि एहिना बनत मिथिला राज्य?
हम हनुका वेबसाइट के लेल जे अपन विचार
एहि संगोष्टी मे मिथिला राज्य निर्माण सेना के एकटा वेबसाइट www.mrns.in के लोकार्पण सेहो भेल. एहि मे बीजेपी के मुख्यपत्र के सहायक संपादक संदीप सिन्हा जी जी-जान सं जुटल छथिन्ह.
संजीव जी मिथिला राज्य के लेल संघर्षरत सभ गुट के एकठाम लाबय मे लागल छथिन्ह. हुनका कामयाबी सेहो मिल रहल छनि.
वेबसाइट के लोकार्पण से पहिने संजीव जी मिथिला राज्य के मांग पर किछ लिख क देबय लेल कहने छलाह. अगर अलग मिथिला राज्य बनैत अछि तं बड़ खुशी होएत...मुदा सवाल उठैत अछि कि एहिना बनत मिथिला राज्य?
हम हनुका वेबसाइट के लेल जे अपन विचार
बिहार मे दू टा एमपी बीजेपी मे शामिल
बिहार मे लोकसभा चुनाव सं पहिने बीजेपी के लेल नीक खबर अछि.
बांका सं लोकसभा सदस्य पुतुल कुमारी आओर सिवान सं सांसद ओम प्रकाश यादव सोम दिन बीजेपी मे शामिल भ गेलाह. दुनु निर्दलीय सांसद छथिन्ह.
पुतुल कुमारी अपन पति आओर सांसद दिग्विजय सिंह जीक मृत्यु के बाद 2010 मे चुनाव जीत एमपी बनलीह. दुनु गोटे सोमदिन दिल्ली मे बीजेपी के राष्ट्रीय अध्यक्ष राजनाथ सिंह
बांका सं लोकसभा सदस्य पुतुल कुमारी आओर सिवान सं सांसद ओम प्रकाश यादव सोम दिन बीजेपी मे शामिल भ गेलाह. दुनु निर्दलीय सांसद छथिन्ह.
पुतुल कुमारी अपन पति आओर सांसद दिग्विजय सिंह जीक मृत्यु के बाद 2010 मे चुनाव जीत एमपी बनलीह. दुनु गोटे सोमदिन दिल्ली मे बीजेपी के राष्ट्रीय अध्यक्ष राजनाथ सिंह
मिथिला राज्य के लेल दिल्ली में संगोष्ठी
अलग मिथिला राज्य के लेल रवि दिन दिल्ली के कंस्टीट्यूशन क्लब में ‘मिथिला राज्य निर्माण आंदोलन: दशा आ दिशा’ विषयक संगोष्ठी के आयोजन कएल गेल.
एहि संगोष्ठी के आयोजन मिथिला राज्य निर्माण सेना (मिरानिसे) के तरफ सं कएल गेल.
मिथिला राज्य निर्माण सेना के एहि संगोष्ठी में बीजेपी के
एहि संगोष्ठी के आयोजन मिथिला राज्य निर्माण सेना (मिरानिसे) के तरफ सं कएल गेल.
मिथिला राज्य निर्माण सेना के एहि संगोष्ठी में बीजेपी के
देव दीपावली पर बनारस यात्रा- वीडियो
ओना तं बाबा विश्वनाथ जीक नगरी काशी... बनारस जाए के मौका त पहिनहुं मिलल छल मुदा एहि बेर देव दीपावली पर परिवारक संग ई सौभाग्य मिलल.
कार्तिक पूर्णिमा के दिन देव दीपावली पर एहिठाम बड़ भव्य आयोजन होएत अछि. देश-विदेश सं सेहो एहिठाम हजारों लोक आबय छथिन्ह.
हम एहिठाम देव दीपावली के किछ वीडियो एहिठाम राखि रहल छी... ओहि भव्य आयोजन के अहां सभ सेहो देख आनंद लिअ.
Subscribe to: Posts (Atom)


text:
पिछला दू सप्ताह मे बिहार मे दूटा एहन घटना कए अंजाम देल गेल जेकरा महिला सशक्तीकरण नहि बल्कि गरीब आ महिला मे कानून पर स विश्वास उठब कहल जा सकैत अछि। पहिल घटना सीवान क अछि जाहि ठाम एकटा नर्तकी छेड़छाड करबा पर आरोपी कए गोली मारि देलथि। दोसर घटना फुलवारी क अछि जतए एकटा विधवा अपन नुआ मे आगि लगा दुष्कर्मी कए जिंदा जरा देलथि। किछु साल पहिने पूर्णिया मे यौन उत्पीडन क कारण एकटा विधायक कए गोली मारि देल गेल छल। एहि तरहक बढैत घटना बता रहल अछि जे अपराधी कए सजा देबा लेल मान्य संस्था प्रभावहीन भ गेल अछि, लोक कए ओकरा पर स विश्वास उठल जा रहल अछि। अपराधी सरेआम समाज मे अपराध क रहल अछि आ कानून हाथ पर हाथ ध बैसल अछि। धारा क पेंच आ जमानत क दुहारि अपराधी कए कानून क फंदा स बचा रहल अछि। मान्य संस्था अपन दायित्वक निर्भाह करबा मे कतहु नहि कतहु चूकि रहल अछि। एहन मे एहि तरहक घटना समाज मे तामस क नहि बल्कि निराशा क द्योतक अछि। सीवान मे पानक दुकान पर सार्वजनिक रूप स नर्तकी संग जखन छेड़छाड़ भ रहल छल, तखन संसद मे एहन काज लेल सजा कए नरम करबाक दलील देल जा रहल छल। दिल्ली गैंग रेप पर हो-हल्ला क बावजूद एहन घटना मे कोनो कमी नहि आयल अछि। अपराधी पर कार्रवाई क दशा इ अछि जे दरभंगाक दामिनी क आरोपी कए पुलिस एखन धरि पकडि नहि सकल अछि, ओकरा सजा कहिया भेटत इ त भगवान जानथि। इ किछु एहन उदाहरण अछि जे मीडिया मे चर्च कैल गेल अछि। एहन आओर कतेक घटना अछि जाहि मे कानून अपन कोनो भूमिका नहि देखा सकल। एहन मे अगर फुलबारी क एकटा विधवा अपन इज्जत लुटनिहार कए सजा अपन हाथ स द देलक त इ न्यायालय लेल एकटा सबक जेकां अछि। इ घटना साबित करैत अछि जे ओ महिला अपना सन आओर महिला कए बचा लेलक। कारण इ जे ओ कईटा आओर महिला क इज्जत लूटलाक बावजूद जेल क बदला मे समाज मे मौजूद छल। एहन काज कियो ओहिना नहि क लैत अछि, इ बता रहल अछि जे न्याय लेल उम्मीद क आखिरी ईजोत क डिबिया तक मिझा गेल अछि। इ अन्हार क सबूत अछि जे आम आदमी कए किछु देखा नहि रहल अछि ओ अपना लेल न्याय क गुहार करबा लेल कतहु ककरो स न्याय क उम्मीद नहि करैत अछि। अपने हाथ स फैसला क रहल अछि। न्यायालय कए इ सोचबाक चाही जे गरीब आ महिला सन असहाय समाज लग आखिर कोन बाट बचल अछि। गरीब आ महिला लेल भारत मे कानूनी लड़ाई आब एकटा अंतहीन युद्ध भ चुकल अछि। न्याय भेटबा मे देरी आम लोक कए कानून हाथ मे लेबा लेल विवश क रहल अछि। कोर्ट अपने मंथन करै जे कानून हाथ मे लेबा लेल आम आदमी कए मजबूर के क रहल अछि। आइ जेहन परिस्थिति देश मे उपजल अछि ओहि मे एहन काज लेल दोष आम आदमी कए देब कतहु स उचित नहि। त्वरित न्याय एकर एक मात्र समाधान अछि। न्यायालय कए एहि पर विचार करबाक चाही, नहि त न्यायालय क प्रति आम लोकक विश्वास आओर कमजोर होइत जाएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
प्रेत पीड़ित प्राण जीबधु आब ककरा हेतु ? / राजकमल चौधरी
1
निम्न टूटल। ठाढ़ सोझाँमे छलाहे प्रेत कुल सम्राट
माथ पर छनि महीसक सिंघ,
आँखि ओड़हुल-फूल;
दाँतसँ चिबबैत काँचे हाड़, बजलाह-
फूल बाबू थिक अहींक नाम ? आइसँ हम तँ अहींक
देहमे राखब अपन आसन,
हम अहींमे रहब ?
2
निम्न टूटल। एहन लागल, हमर एहि रोग जर्जर देहमे
आठ हाथी, तीस घोड़ा, पाँच भूखल बाघ
सरिपहुँ समा गेल अछि,
एहल लागल, एकटा कारी हरिन तैयो नुकाएल अछि।
हमर प्राणक चन्द्रामे ?
हम कारी हरिनकें, आइ हमरे रोग जर्जर देहमे
पाँच भूखल बाघ, घोड़ा तीस, हाथी आठ
मिलि क’ करत मृगया, मारि आनत
प्रेतराजक सफल होएत भोज ?
3
हमर प्राणक चन्द्रमामे एकटा कारी हरिन अछि। आ,
हमर हाड़क, हमर माँसक महलमे
प्रेत कुल सम्राट
हँसि-हँसि, हुलसि, क’ रहल छथि निशा संभोग।
हम अपने कत’ छी ?
कत’ छी, हरिनमे, अथवा महल केर द्वारि पर छी
परम एकसर, हाथ बन्हने, आँखि मुनने, ठाढ़ ?
4
प्रेत पीड़ित प्राण जीबथु आब ककरा हेतु ?
जीबथु आब ककरा हेतु ?
हरिन काटल गेल। भोज रसगर भेल। निशा-भोगक बाद
सुतला शान्तिमय, भयहीन भ’ सम्राट।
हमर टूटल निम्न।
गरजल बाघ, घोड़ा हिनहिनाएल हाथी सभक
चिग्घारसँ सभ दिशा काँपल...
प्रारम्भ भ’ गेल युद्व !
हमरे देहमे, तीन प्रकारक पशु
(हरिनक मृत्यु पहिनहि भेल, पहिनहि सूति रहलाह प्रेत ?)
एक बाटी बचल हरिनक माँस-तकरे लेल
कएलन्हि युद्ध !
बेसी खराप नहि लागल हमरा कहियो युद्ध-बियाधि,
मुदा, दस योजनसँ देखले सन्ताँ ?
आब एखन तँ हम बताह छी...अपने हरिनक
माँस खाइत छी, नुका चोरा क’।
हम बताह छी...
हमर देहमे युद्ध होइत अछि, हमर देहमे प्रेत सूतल अछि,
आ, हम गबैत छी प्रान पराती,
हम लिखैत छी गंगाजलसँ नीपल धरती पर प्रतिदिन
अस्सी हजार बरे नाम,.....हुनके नाम !
5
जत’ हरिन छल, हमर प्रानक चन्द्रमामे,
उगल एकटा गाछ, नीमक गाछ।
क्रमशः गाछमे झूला लगाओल गेल.....
क्रमशः छोट सन कारी चिड़ै
(ने कोकिल, आ ने कौआ)
आबि बैसल
कोनो पातर डारि पर, चुपचाप।
6
युद्ध भ’ गेल शेष। बाघ, घोड़ा आ हाथी गोट-गोट
सभ मुइल;
सभकें उदरस्थ कएलनि एकसरे, प्रेतकुल सम्राट।
नीमक डारि बैसल चिड़ै हमरा प्रश्न कएलक-
ककर लैत छी नाम ?
नाम सुनिते लोप भ’ गेलाह, हमरा देहसँ
अपन सिंहासन सहित सम्राट...
तखन बाजल चिड़ै, हमहीं चन्द्रमामे हरिन,
लोकक प्राणमे छी सिनेह हमहीं
हम चिड़ै बनि गान गाएब, अहाँ लिखब नाम
हुनके नाम !


text:
सोनू मिश्र
आंखि स्क्रीन पर टिकल छल। मोन बेर-बेर एकटा गप दोहरा रहल छल- काश! अगर संरक्षण भेल रहिते त आइ हमर पहचान किछु आओर हाइते। दरभंगा क प्रशासनिक व्यवस्था हो वा फेर सुन्दर सरपट सड़क पर दौड़ैत बग्गी वा रोल्स रॉयल क नाचैत पहिया, सपना सन लागि रहल इ हकीकत कोनो सपना स कम नहि अछि। दरभंगा क बेला पैलेस स्थित विशेश्वर सिंह सभागार मे अपन स्वर्णिम अतीत कए देख सब स्तब्ध छल। दरभंगा फिल्म क्लब क तत्वावधान मे आयोजित वाइव्रेन्ट दरभंगा नामक एहि कार्यक्रम मे 1931 स 1941 क बीच बनल किछु फिल्म क 12 गुना 10 क स्क्रीन पर प्रदर्शन भेल त सभागार कई दशक पाछु चल गेल। ब्लैक एंड ह्वाइट क संगहि रंगीन फिल्म सेहो देखबा लेल भेटल। इ जरूर से एतबा पुरान फिल्म आजुक एचडी सन स्पष्ट नहि छल, बावजूद ओ अपन सुहनगर इतिहास कए देखा देलक जे देखि उत्साह स शरीर क एक एक टा अंग मे कंपन भ गेल। समारोहक क पहिल प्रस्तुति 1941 मे बनल फिल्म छल। इ संभवत: भारत क पहिल रंगीन वीडियो अछि। एहि मे तात्कालिक राजकुमार जीवेश्वर सिंह क उपनयन देखाओल गेल। एहि अवसर पर करीब 130टा राजा दरभंगाक पाहुन बनल छलाह। हुनका सब लेल दरभंगा विशेष विमान क व्यवस्था केने छल, जेकर गवाह दरभंगा क एयरपोर्ट आ इ फिल्म अछि। एहि मे दरभंगाक ओ शान देखबा लेल भेटल जे आब खिस्सा भ चुकल अछि।
दोसर फिल्म ओहि कार्यक्रमक छल जाहि मे शामिल हेबा लेल भारत क वायसराय विटोरी दरभंगा भ्रमण पर आयल छलाह। एहि फिल्म सबहक माध्यम स कईटा नव जानकारी सेहो सभागार मे बैसल लोक सब कए प्राप्त भेल। जेना जखन देश मे केवल दूटा एयरलाईन्स कंपनी होइत छल तखन दरभंगा क अपन एयरलाइन्स कंपनी छल, जेकरा लग दर्जन भरि जहाज छल। समारोह मे देखाउल गेल फिल्म सब मे विदेशी मेहमान सब लेल आयोजित खास पार्र्टी, महमान लेल विशेष अतिथिशाला यूरोपियन गेस्ट हाउस क सुंदरता, मधुबनी स्थित राजनगर किला (जे 1934 क भूकम्प मे खण्डहर भ गेल) सेहो दिखबा लेल भेटल। स्थानीय विधायक संजय सरावगी क कहब छल जे राजनगर क महल क खूबसूरती भारत क कोनो महल क खूबसूरती कए चुनौती द रहल छल। ओ महल कए देख पूरा सभागार वाह आ ओह स्वर उदघोष केलक। समारोह मे सिंहद्वार क खूबसूरती कए देख बहुत लोकक आंखि नोरा गेल। समारोह मे देखाउल गेल अन्य फिल्म मे रेलवे क स्पेशल सैलून दरभंगा क हेरायल धरोहरक टीस जगा देलक। एकटा फिल्म दरभंगाक कारोबारी चेहरा कए उजागर केलक। जाहि कालखंड मे लोक चीनी स अपरिचित छल ओहि समय मे दरभंगाक लोक लोहट मे आधुनिक मशीन युक्त चीनी मिल लगाकए नहि केवल लोक कए चीनी देलक बल्कि लोक कए रोजगार आ किसान कए नकदी फसल देलथि। 1903 मे स्थापित भारत क पहिल अत्याधुनिक चीनी मिल देखबा लेल बिहारक तत्कालीन राज्यपाल क भ्रमण देखबा लेल भेटल। लोहट पर आधारित एहि सिनेमा स दरभंगा क नेतृत्वकर्ता क दूरदर्र्शी व्यावसायिक सोच देखबा लेल भेटल। कार्यक्रम क अंतिम प्रस्तुति एकटा एहन सिनेमा छल ले दरभंगाक बदलल भूगोल कए देखा देलक। एकटा रील मे पोलो क अंतराष्ट्रीय मैच, त दोसर रील मे फुटबाल मैच। पोलो मैदान मे विदेशी खिलाडी आ भारतीय खिलाडी क बीच भ रहल मैच क दौरान दर्शक क भीड़ देख वीरान पड़ल पोलो मैदान सभागार मे खेल प्रेमी लेल उदासी क माहौल बना देलक। भारतीय फुटबाल संघ क नींव सेहो दरभंगा मे राखल गेल छल, जे एकटा फिल्म क प्रदर्शन स बुझबा लेल भेटल। आइ दरभंगा टा नहि पूरा देश इ बिसरि गेल अछि। संघ क पहिल अध्यक्ष विश्वेश्वर सिंह क नाम पर शुरू भेल कप बन्द भ गेल, जखनकि पहिल सचिव क नाम पर शुरू सन्तोष ट्रॉफी आइ तक आयोजित भ रहल अछि। समारोह मे राज परिवारक संग संग दरभंगा कए बनेबा मे जाहि परिवार सबहक योगदान रहल ओहि परिवार क वंशज सब कए विशेष रूप स आमंत्रित कैल गेल छल। मंच स कार्यक्रम क उद्घोषक आ सूत्रधार आशीष झा कहला जे एहि कार्यक्रम क उद्देश्य केवल इतिहास स साक्षात्कार नहि छल बल्कि वर्तमान कए सुंदर बनेबाक कोशिश सेहो अछि। इस अवसर नगर विधायक संजय सरावगी कहला जे अगर हम धरोहर कए निर्माण नहि क सकैत छी त कम स कम एहि धरोहर सब कए नष्ट करबाक काज सेहो नहि करि। ओ धरोहरक संग भ रहल उपेक्षा कए रेखांकित करैत एकरा शीघ्र बंद करबाक मांग केलथि। संस्कृत विश्वविद्यालय क कुलपति डॉ रामचंद्र झा कहला जे इ भूमि ज्ञान क केंद्र रहल अछि आ ओ दिन जरूर आउत जहिया इ भूमि फेर स ज्ञान क केंद्र बनत। एहि मौका पर कईटा गणमान्य लोेक उपस्थित छलथि। कार्यक्रम क आयोजक मिराज सिद्दिकी धन्यवाद ज्ञापन केलथि। दरभंगा लेल सामान्य कार्यक्रम स अलग भेल एहि कार्यक्रम कए देखि सभागार स निकलल एक एक टा दरभंगवी क चेहरा पर गौरवशाली अतीत क गर्व आ वर्तमान क पीड़ा क मिश्रण भाव साफ देखा रहल छल।
(लेखक दैनिक मिथिला आवाज स जुड़ल छथि)
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
Like this:
Like Loading...


text:
साभार
-
टटका समाद
अहाँ कहलहूं
- mukesh jha { bahut nik } – Feb 08, 4:12 PM
- Anup Satyanarayan Jha { That's a great news. } – Feb 08, 1:02 PM
- अनुप सत्यनारायण झा { बहुते निक समाचार !! } – Feb 07, 12:39 PM
- Kundan Kumar { हम एकता मिथिला के वेबसाइट बनेलौ आ हम ई वेबसाइट के विज्ञापन करा व चहैई छि | आहॅक उत्तर प्रतीक्षा करै छि | } – Feb 01, 1:04 AM
- sanjay { good news.............. } – Jan 29, 1:29 AM
- Santoshi Kumar { Nik samad. Swagatyogya karwai. } – Jan 18, 10:11 AM
- डॉ॰ शशिधर कुमर { SWAAGAT YOGYA GAPP. } – Jan 17, 10:22 AM
- डॉ॰ शशिधर कुमर { MAITHILI AA BHOJPURI KEN ALAG AKADEMY BHETBAAKE CHAAHEE. } – Jan 17, 10:13 AM
- डॉ॰ शशिधर कुमर { SWAGAT YOGYA SAMAAD. } – Jan 17, 10:07 AM
- डॉ॰ शशिधर कुमर { नीक गप्प } – Jan 17, 10:03 AM
- Dr. SHASHIDHARKUMAR "VIDEHA" { बहुत नीक पहल। } – Jan 17, 10:03 AM
संपादकीय Archive
-
दुस्साहस क एक डेग आओरPosted on January 15, 2014 | No Commentsकुमुद सिंह एकटा दुस्साहस छल मैथिली मे इपेपर क शुरुआत। आइ समाद अपन आठम डेग पूरा केलक। 2007 स 2008 धरि इ सपनाक काल छल, सब दिन किछु नहि किछु […]
-
इ ऋण आखिर कहिया तकPosted on August 22, 2013 | 1 Commentज्योति श्रीवास्तव बुद्ध क मूर्ति दरभंगा स पटना ल जेबाक निर्णय एक बेर फेर मिथिलाक लोक कए पुरान इतिहास स्मरण करा देलक अछि। इतिहास गवाह अछि जे दरभंगा पटना कए […]
-
एहन राजनीति स विकास कोना होएतPosted on July 15, 2013 | No Commentsआजादीक बाद राजनीतिक चर्चा त बहुत भेल, मुदा राजनीतिक शिक्षा पर कोनो काज नहि भेल, एकर दुष्प्रभाव इ भेल जे आइ बहुत रास जनप्रतिनिधि सरकारी योजना स अभिज्ञ छथि आ […]
-
पितियउत लेल सहोदर स भिन्नPosted on June 17, 2013 | 4 Commentsबिहार एक बेर फेर पितियउत लेल सहोदर स भिन्न होइत नेता क शिकार बनल। बिहारक नेता मे इ संस्कार पुरान अछि। कांग्रेसी सरकार मे त इ होइत रहल, मुदा गैर […]
-
लापता उद्योग आ विकासक आंकडाPosted on May 10, 2013 | 2 Commentsकुमुद सिंह बिहार सरकार राज्य मे विकासक सपना जरूर पूरा करबाक प्रयास क रहल अछि, मुदा खंडहर भ चुकल कईटा औद्योगिक परिसर इ सोचबा लेल मजबूर करैत अछि […]
-
इ सशक्तीकरण नहि, विश्वास क अकाल छीPosted on April 3, 2013 | No Commentsपिछला दू सप्ताह मे बिहार मे दूटा एहन घटना कए अंजाम देल गेल जेकरा महिला सशक्तीकरण नहि बल्कि गरीब आ महिला मे कानून पर स विश्वास उठब कहल जा सकैत […]
-
तबाही क 79 साल बादPosted on January 15, 2013 | 2 Commentsकुमुद सिंह 15 जनवरी क तारीख तिरहुत क्षेत्र लेल एकटा शाप जेकां अछि। 15 जनवरी, 1934 क भोर 8:29 मे तिरहुत क धरती एहन हिलल जे 11000 गोटे क जान […]
-
पांचम डेग – हमर जीवंतता हमर जीत छीPosted on January 14, 2013 | No Commentsकुमुद सिंह इ’समाद आइ अपन पांचम डेग पूरा क लेलक। आइ स इ’समाद अपन भोजपुरी संस्करण क सेहो यात्रा शुरू क देलक अछि। गुणवत्ताप आ निरंतरता हमरा सब लेल चुनौती […]
-
दरभंगा क दामिनी आ गलहोत क चिंताPosted on January 3, 2013 | No Commentsकुमुद सिंह वाकई राजस्थान क गलहोत सरकार पर जयपुर हाइकोर्ट क टिप्पणी सटीक छल। महिला उत्पीडन मामला मे गलहोत सरकार सुशासनक मानक स्थापित क रहल अछि। गलहोत दरभंगाक दामिनी लेल […]
-
तारीख पर तारीख : कहिया आउत फैसलाPosted on December 30, 2012 | 5 Comments2 जनवरी, 1975 कए समस्तीपुर मे भेल तत्कालीन रेलमंत्री ललित नारायण मिश्राक हत्या एकटा सामान्य घटना नहि छल। हुनक हत्या एकटा शहर क सपना क हत्या छल। सीबीआई 38 साल […]


text:
पटना । कहियो आइटी वाइटी लेल जानल जा रहल बिहार आब आइटी क क्षेत्र मे पैघ डेग उठा रहल अछि। आइटी पार्क क सुगबुगाहट क बीच सरकार देशक सबस पैघ वाई- फाई नेटवर्क पटना मे स्थापित करबाक फैसला लेलक अछि। दानापुर स एनआइटी तक इ वाई- फाई सुविधा लोक कए नि:शुल्क उपलब्ध भ सकत। एखन देश मे एतबा पैघ क्षेत्र मे वाई- फाई सुविधा कोनो शहर मे नहि अछि। जानकारक कहब अछि जे दुनिया मे सेहो पटना एहि मामला मे विशेष स्थान बना लेत। आइटी क राजधानी कहल जा रहल बेंगलुरु मे सेहो केवल एक किमी क्षेत्र मे इ सुविधा देल गेल अछि, जखन कि चीन मे 3.5 किमी क्षेत्र मे इ सुविधा अछि । पटना मे इ सुविधा लगभग 20 किमी क्षेत्र मे देबाक तैयारी भ रहल अछि। एकर परीक्षण 19 फरवरी कए पटनाक गांधी मैदान मे होएत। आइटी सचिव एनके सिन्हा एहि संबंध मे कहला अछि जे एहि काज कए जल्द स जल्द पूरा करबाक जिम्मेदारी बेलट्रोन कए सौंपल गेल अछि। सुविधा उपलब्ध भेलाक बाद आम जनता लेल एकबेर एकर निबंधन जरूरी होएत। वाई- फाई लेल विशेष पेज पर अपन मोबाइल नंबर आ नाम दर्ज कराउल जाएत। ओकर बाद उपभोक्ता कए एकटा पीन देल जाएत। पीन क प्रयोगक 30 मिनट बाद इ सुविधा मोबाइल फोन या कंप्यूटर पर उपलब्ध भ जाएत। एहि सेवा लेल सरकार कोनो प्रकारक शुल्क नहि लेत। हाल मे एहि सुविधाक जानकारी देबा लेल मुख्यमंत्री आवास मे प्रस्तुति देल गेल। एहि पूरा परियोजना पर कुल 3 करोड़ टका खर्च होएत। आशा कैल जा रहल अछि जे इ सुविधा एहि साल पटनाक जनता कए भेट जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
बिहटा मे उत्पादन संयंत्र क राखल गेल नींव
कंपनी क तेसर, जखनकि पंजाब स बाहर पहिल उत्पादन केन्द्र
लगभग 50 करोड़ क होएत निवेश
दू स ढाई हजार लोक कए भेटत रोजगार
सालाना 10 लाख साइकिल उत्पादन क क्षमता
7 एकड़ मे स्थापित होएत संयंत्र
पटना : बिहार क लोहा, बिहार क मजदूर आ बिहारक बाजार रहैत पंजाब स साइकिल आयात करबाक दुख खत्म भ गेल। बिहार मे बदलैत औद्योगिक माहौल कए देखैत देशक उद्योगपति आब बिहार मे अपन संयंत्र लगेबा लेल आगू आबि रहल छथि। एकर ताजा उदाहरण देश क सबस पैघ साइकिल निर्माता कंपनी हीरो साइकिल्स लिमिटेड क नवका संयंत्र अछि। शुक्रदिन पटना स 37 किलोमीटर दूर बिहटा क लॉजिस्टिक आ औद्योगिक पार्क मे कंपनी क नबका उत्पादन संयंत्र क आधारशिला राखल गेल। कंपनी क इ तेसर संयंत्र अछि, मुदा पंजाब स बाहर इ पहिल उत्पादन केन्द्र अछि। एहि केन्द्र स सालान 10 लाख इकाइ क उत्पादन क लक्ष्य अछि। राज्य सरकार क सहयोग आ बियाडा क पहल स कंपनी संयंत्र स्थापित करबा लेल लगभग 50 करोड़ निवेश क योजना अछि। एहि संयंत्र स वर्ष 2014 स उत्पादन शुरू भ जाएत। बिहटा क औद्योगिक पार्क मे 7 एकड़ भूमि मे पूरा संयंत्र स्थपित होएत। एकर स्थापना स करीब दू स ढाई हजार लोक कए रोजगार भेटत। एहि अवसर पर हीरो साइकिल्स क अध्यक्ष ओपी मुंजाल कहला जे हुनका खुशी अछि जे पंजाब स बाहर हुनकर संयंत्र बिहार मे खुलल अछि। ओ कहला जे इ हुनक उत्पादन उपस्थिति दर्ज करेबाक रणनीति क हिस्सा अछि। ओ बिहार मे अपार संभावना कए रेखांकित करैत कहला जे हुनकर लुधियाना संयंत्र मे 90 प्रतिशत कर्मचारी बिहार स छथि आ हुनकर लगन आ मेहनत से कंपनी आगू बढ़ि रहल अछि। ओ कहला जे बिहटा संयंत्र स कंपनीक उत्पादन क्षमता दस लाख तक पहुंच जाएत आ एहि क्षेत्र लेल साइकिल उत्पादन संभव भ सकत। कंपनी क सहायक अध्यक्ष आ मैनेजिंग डायरेक्टर पंकज मुंजाल कहला जे बिहटा संयंत्र आधुनिक शॉप फ्लोर,बेहतरीन उत्पादन सुविधा आ अत्याधुनिक तरीका स माल प्रबंधन स लैस होएत। बिहार मे इ अपन तरह क पहिल एहन संयंत्र होएत जाहि ठाम पीयूएफ शेड होएत जे बाहरी तापमान स संयंत्र कए 10 डिग्री सेल्सियस कम राखत। एहि स कर्मचारी कए अनुकूल माहौल भेटत। ओ कहला जे एहि संयंत्र क स्थापना स पूर्वी भारत मे कंपनीक हिस्सेदारी बढत। शुरुआत मे केवल बिहार आ झारखंड मे साइकिल क पूर्ति कैल जाएत। बाद मे पूर्वी भारत क सबटा राज्य मे मांग क अनुरूप पूर्ति होएत। कलकत्ता पोर्ट नजदीक भेला स दक्षिण एशिया क देश मे निर्यात मे मदद भेटत। एकर अतिरिक्त नेपाल, तिब्बत आ भूटान मे सेहो निर्यात मे असानी होएत।
आधारशिला कार्यक्रम मे शामिल उद्योग मंत्री रेणु कुशवाहा कहलथि जे बिहार मे नहि त टर्बोपोर्ट अछि नहि सी-पोर्ट, राज्य क भौगोलिक बनावट सेहो उद्योग क अनुकूल नहि अछि। एकर बावजूद राज्य सरकार अपन दिस स उद्योग क स्थापना लेल बेहतर माहौल तैयार केलक अछि। हीरो साइकिल कए राज्य सरकार हर संभव मदद करत। ओ स्थानीय लोक स सेहो उद्योगपति कए मदद करबाक अपील केलथि। उद्योग विभाग क प्रधान सचिव नवीन वर्मा कहला जे बिहटा मे शीघ्र शुष्क बंदरगाह क निर्माण पूरा होएत आ केन्द्र सरकार द्वारा प्रस्तावित इंस्टर्रन रेल कॉरीडोर क निर्माण स कंपनी कए काफी सहयता भेटत। बियाडा क एमडी दीपक सिंह कहला जे हीरो साइकिल स राज्य कए बहुत उम्मीद अछि। परम्परा स हटिकए कंपनी कए जमीन उपलब्ध कराउल गेल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
Like this:
Like Loading...


text:
कोसी मे पिया मिलन क खुशी सेहो अनैत अछि छठ
पूर्णिया। कोसी क लेल छठ बेबसी क कब्र पर पनपल विरह क खात्मा क सेहो महापर्व छी। राज्यक सर्वाधिक गरीब क्षेत्र कोसी अंचल क महिला क लेल लोक महापर्व छठ एकटा सनेस ल कए अबैत अछि। भगवान भाष्कर क अराधाना क लालसा क संग हुनका एहि मौका पर परदेश मे रहि रहल पति परमेश्वर क सेहो लौटबाक बाट ताकब खत्म होइत अछि। पूर्णिया क धमदाहा प्रखंड क चिकनी क रुक्मिणी देवी छठ क संग पति क बेसब्री स बाट तकबाक प्रश्न पर सकुचा जाइत छथि, मुदा दोहरी खुशी क भाव हुनकर मुंह पर स्पष्ट झलकैत अछि। ठोर त चुप रहल, मुदा आंखि कहलक- पियाजी लौट एलाह अछि गाम। रुक्मिणी
क पति सेहो मकर सक्रांति क बाद पंजाब गेल रहथि। शुक्रदिन राति मे ओ घर लौटलाह अछि। एनाए श्रीनगर प्रखंड क उफरैल वासी उपेन्द्र विश्वास, रामनारायण विश्वास, नेवी विश्वास होली क बाद घर स निकलल रहथि, हुनकर कनिया सेहो छठ पर पति क लौटबाक बाट तकैत रहथि। हिनक लोकनिक कनिया लक्ष्मी, सुगनी आ तेतरी बेहिचक छठ कए दोहरी खुशी देई बाला पर्व मानैत छथि। ओ कहैत छथि जे घर मे छठ क चलते हुनकर (पतिक) एनाई तय छल। हुनके निमित्त छठ होइत अछि। जाहिर तौर पर एहि बहाने हिनकर वियोग सेहो समाप्त भ गेल। करीब ग्यारह माह बाद छठ क मौका पर घर लौटल हरदा गांव क सेमा मंडल सेहो मानैत छथि जे छठ हुनका लेल कनिया-बच्चा स भेंट करबाक बहाना होइत अछि। ओ कहैत छथि जे रोजगार क तलाश मे घर छोड़ब मजबूरी अछि आ छठ मे घर लौटब जरूरी अछि। छठ क दस्तक मात्र स घर लौटबाक बेसब्री बढि़ जाइत अछि।
मजदूर क हित क लेल कार्यरत एकटा संस्था क मुताबिक एहि अंचल क लगभग डेढ़ लाख महिला क पति एहि बहाने नौ स दस माह बाद घर लौटैत छथिन।
गौरतलब अछि जे रोजगार गारंटी योजना क क्रियान्वयन क बादो पूर्णिया, अररिया, किशनगंज, कटिहार, मधेपुरा, सहरसा आ सुपौल जिला मे रोजगार क लेल पलायन क गति थमि नहि सकल अछि। एहि क्षेत्र मे श्रमिक क हित क लेल कार्यरत संस्था हिन्द खेत मजदूर पंचायत क सर्वे रिपोर्ट सेहो एकर प्रमाण अछि। संस्था क रिपोर्ट क मुताबिक प्रत्एक वर्ष औसतन साढ़े तीन लाख मजदूर एहि जिला स रोजगार क तलाश मे अन्यत्र जाइत छथि। एहि मे करीब दू लाख लोग मकर सक्रांति क बाद घर स निकलैत छथि। एहन लोक पुन: छठ क मौका पर घर लौटैत छथि। संस्था क महामंत्री अलीमुद्दीन अंसारी क मुताबिक एहि दू लाख मजदूर मे औसतन डेढ़ लाख मजदूर विवाहित होइत छथि आ हिनकर कनिया मकर संक्रांति क बाद स पिया क बाट तकैत रहैत छथि। अंसारी क मुताबिक चूंकि लोक आस्था क महापर्व क एहि वर्ग मे विशेष महत्व होइत अछि, ताहि लेल इ पर्व हुनकर घर लौटबाक सबस पैघ अवसर होइत अछि।
पिया जी लौट एलाह अछि गाम
कोसी मे पिया मिलन क खुशी सेहो अनैत अछि छठ


text:
कोसी अंचलक उपेक्षा पर ओहि ठामक जनप्रतिनिधि किछु बजबा लेल तैयार नहि छथि। हुनका लग कोनो सवालक उत्तर नहि अछि। ओ इ बतेबा मे असमर्थ छथि जे आखिर एहि अंचल मे सबसे बाद मे विश्वविद्यालय किया खुलल। सबस बाद मे मेडिकल कॉलेज किया खुलल, खुलल सेहो निजी क्षेत्र स, सरकारी नहि। इंजीनियरिंग कॉलेज एखनो सपने अछि। देश मे आब कतहु छोटी रेल-लाइन नहि भेटत, मुदा एहि इलाका मे सबस बेसी इ पटरी मौजूद अछि। सब इलाका मे रेलवे क विद्युतीकरण भ गेल मुदा कोसी मे एखन धरि नहि शुरू भेल। उद्योग-धंधा लगबाक त चर्चा करब बेकार अछि। किछु एहने सवाल ल कए पत्रकार रंजीत पिछला मास बिहार क कानून मंत्री नरेंद्र नारायण यादव स गपशप केलथि। ओ ग्रास रूट क राजनीति स बिहार विधानसभा आओर कैबिनेट तक पहुंचलाह अछि। प्रस्तुत अछि पूरा साक्षात्कारक किछु खास अंश।
सवाल- पिछला किछु साल स बिहार क विभिन्न सरकार कोसी क संग भेदभाव केलक अछि, जखनकि एहि इलाका स कईटा पैघ राजनेता उभरलाह अछि। फेर कोसी क एहन उपेक्षा किया?
नरेंद्र ना यादव – नहि, हमरा नहि लगैत अछि जे कोसी क संग उपेक्षा भेल अछि। हमर सरकार कोसी क विकास लेल हर संभव प्रयास केलक अछि। कुसहा त्रासदी क बाद युद्ध स्तर पर राहत आ पुनर्वास क कार्यक्रम चलाउल गेल। हम सब आगू सेहो प्रयासरत छी। हम कोसी लेल केंद्र सरकार स मदद मंगने छलहुं, जेकरा अस्वीकार करि देल गेल। एकर बाद हमार सरकार विश्व बैंक क मदद स इलाका लेल कईटा योजना बनेलक अछि। इ कई करोड़ टका क पैकेज अछि। एहि स इलाका मे लगभग 125 पुल-पुलिया बनाउल जाएत। किछु क टेंडर सेहो भ गेल अछि। गाम क सड़क पक्की कैल जा रहल अछि। बाढ़ क समय राहत लेल सब पंचायत मे ऊंच टीला बनाउल जा रहल अछि। तटबंध कए मजबूत कैल जा रहल अछि। अगिला किछु साल मे लगभग 400 करोड़ कोसी इलाका मे इंफ्रास्ट्रक्चर क निर्माण पर खर्च कैल जाएत।
सवाल- लंबा समय स कोसी क जीवन-रेखा डुमरी पुल क्षतिग्रस्त अछि, मुदा एखनधरि सरकार एकर मरम्मत नहि करा सकल। की अगर एहने समस्या अन्य हिस्सा मे होइते, त सरकार क रवैया एहने रहिते?
नरेंद्र ना यादव- सन् 2014 तक ओहि ठाम तीनटा पुल तैयार भ जाएत। एकटा पुल बीहपुर आ नौगछिया क बीच होएत। डुमरी पुल क बगल मे बनि रहल आइरन ब्रीज कए सेहो एहन मजबूत बना देल जाएत जे लंबा समय तक ओहि पर हल्लुक गाडी सब गुजरि सकत। डुमरी पुल क मरम्मत लेल सेहो सरकार विशेषज्ञ स राय लेलक अछि। विशेषज्ञ क कहब अछि जे एकर डिजाइन मे हल्का परिवर्तन आनि कए ठीक कैल जा सकैत् अछि। किछु ओहने जेना हावड़ा ब्रीज अछि। दू साल बाद अहां देखब जे डुमरी क सामांतर तीनटा पुल होएत।
सवाल- एहन भ जाए त की कहब। मुदा एहन होएत? हम सब त कुसहा हादसा क समय सेहो बहुत किछु सुनने रही, मुदा की भेल? जिनकर घ ढहल, खेत बंजर भेल, परिजन मरल, हुनका की भेटल। हां, अधिकारी, नेता, दलाल क चांदी भ गेल। मुआवजा राशि मे लूट-पाट भेल। छातापुर मे एकटा बीडीओ सेहो धरा गेलाह। मुदा अंततः समय क संग सबटा शांत भ गेल।
नरेंद्र ना यादव- एहि सबटा सवाल क जवाब अछि। कार्रवाई भेल अछि। हम अहां कए एकर विस्तृत ब्योरा उपलब्ध करा देब।
सवाल- अहां गाम स अबैत छी। खेत-खेतिहर क तकलीफ बुझैत छी। अहां सब कोसी लेल किछु किया नहि करैत छी?
नरेंद्र ना यादव- ( चुप। सवाल क जवाब नहि फुरायल)
सवाल- एहन कोनो सेक्टर बताउ जाहि मे कोसी अंचल कए प्राथमिकता मे राखल गेल अछि।
नरेंद्र ना यादव- एहि सब सवाल पर गप करबा लेल हमरा सब कए कहियो आराम स बैसार करै पडत। एहि पर बहस हेबाक चाही।
सवाल- की इ उपेक्षा एहि इलाका संग एहि खातिर त नहि कैल जा रहल अछि किया कि एहि ठामक लोग साधारणतया अमन पसंद आ मासूम छथि ?
नरेंद्र ना यादव- (जवाब मे नहि फुरायल)
साभार- इ इंटरव्यू “द पब्लिक एजेंडा” क ताजा अंक मे प्रकाशित भ चुकल अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
सुनील कुमार झा
‘यत्र नार्यस्तु पूज्यन्ते रमन्ते तत्र देवता:’। अर्थात जतए नारी क पूजा होइत अछि आहि ठाम देवता विराजैत छथि। मिथिला मे त लक्ष्मी बेटी क रूप मे जन्म लेने छथि आ बेटी लक्ष्मी रूपी मानल जाइत रहल अछि। मिथिला मे सांस्कृति क ह्रास एतबा भ गेल अछि जे आन समाज जेकां आइ मिथिला मे सेहो बेटी क महत्व कम भेल जा रहल अछि आ बेटा क लेल लोक बेटी संग भेदभाव शुरू क देलक अछि। बेटा-बेटी मे विभेद मिथिलाक नव संस्कृति अछि। बेटा जन्म पर तासा बजैत अछि, मुदा घर क आँगन मे बेटी क किलकारी लोक कए नीक नहि लगैत अछि। बेटी क जन्म पर घर मे पसरैत उदासी एक प्रकार स लक्ष्मी क अनादर कहल जा सकैत अछि। मिथिलाक इ नव संस्कार अभिशाप बनि चुकल अछि। आइ मैथ्रिल क घर पर चाहे आसमान स सोना किया नहि बरसैत होइन, मुदा “लक्ष्मी” माथ पर पैर राखि भागैत देखा रहल छथि। लक्ष्मीक बढैत उपेक्षाक कारण आइ मिथिला मे लक्ष्मी क आगमन त भ रहल अछि मुदा निवास नहि।
उत्तर बिहार खासकए बिहार मे दिवाली क तैयारी अमूमन दशहरा स शुरू भ जाइत अछि। घर क सफाई स ल कए रंगाई-पुताई सबटा काज होइत अछि। तरह-तरह क आयोजन क लक्ष्मी आ गणेश कए पूजा कैल जाइत अछि। हुनकर सवागत लेल मंत्रजाप कैल जाइत अछि जे लक्ष्मी आउ, हे गणेश जी आउ, हमर घर बिराजू। अहां हमर घर बसू। हमरा धन, धान्य आ समृधि प्रदान करू। मुदा पुरातन काल स चलैत आबि रहल इ परंपरा असरदार भ रहल अछि। देवी देवता आइ मैथिल क प्रार्थना सुनि रहल छथि। जखन घर क लक्ष्मी अर्थात बेटी उपेक्षा भ रहल हुए त माटी आ पाथर क मूर्ति क आराधना क फल केहन भेटत। जखन घर क लक्ष्मी उदास छथि त देवी लक्ष्मी कोना खुश भ सकैत छथि।
जी हाँ मिथिला आन समाज जेकां मिथिला मे सेहो बेटीक उपेक्षा दिन प्रति दिन बढल जा रहल अछि, मुदा मिथिला इ बिसरी जाइत अछि जे लक्ष्मी ओकर बेटी छथि आ इ सौभाग्य आन समाज कए नहि भेटल अछि। अवध में पुत्रवधु लक्ष्मी क दर्जा पबैत अछि, जखनकि मिथिला मे इ दर्जा बेटी कए भेटल अछि। मिथिला लेल बेटी क उपेक्षा सीधा लक्ष्मीक उपेक्षा अछि। बेटी क जन्म पर मिथिला मे मातम क परांपरा नव अछि। मिथिलाक संस्कृति मे बेटी क जन्म क अर्थ छल लख्मीक आगमन। मिथिला क संस्कृति मे बेटी लक्ष्मी क रूप होइत अछि। एहि ठाम बेटी कए लक्ष्मी या अन्नपूर्णा क दर्जा एहिना नहि देल जाइत अछि। एकरा लेल मिथिलाक स्त्री कठिन परिश्रम क माध्यम स तिनका-तिनका जोडि कए घर चलेबा मे महारथ रखैत छथि। मिथिला मे बेटी कए इ संस्कार सेहो देल जाइत रहल अछि जे एकटा सुखी स्त्री क अर्थ अछि जे ओकर सुखी परिवार हुए। गप चाहे नहियर क हुए या सासुर क बेटी क भूमिका मिथिला मे तय अछि।
समाज मे आबि रहल कुरीति आ अपसंस्कृति स मिथिला क पुरान संस्कृति आ मान्यता खत्म भेल जा रहल अछि। लक्ष्मी क आराधना करनिहार मिथिलाक समाज आइ माइक कोख में बेटी कए मारबाक काज क रहल अछि। लक्ष्मी कए अपन घर एबा स रोकि रहल अछि। आंकड़ा बता रहल अछि जे मिथिला में आब लक्ष्मी क इच्छा कम भेल जा रहल अछि। जेकर घर मे लक्ष्मी छथि ओहि ठाम ओ तिरस्कृत भ रहल छथि। मिथिला मे आब बेटी लक्ष्मी नहि कुल्टा, आ कुलाक्षिनी कहल जा रहल छथि। मिथिला मे बेटी टा नहि बल्कि महिला क प्रति नजरिया बदलि गेल अछि। समाज हुनका लाचार, अबला आ दया क दृष्टि स देखैत अछि। जखनकि धन, शक्ति आ बुद्धि क विभाग देवी लग अछि। आइ मिथिला मे दहेज रूपी दानव लक्ष्मी कए आंगन मे एबा स रोकि रहल अछि। दहेज क कारण लक्ष्मी नहि केवल समाज मे शोषित भ रहल छथि, बल्कि अपन घर मे सेहो तिरस्कृत भ रहल छथि। दहेज़ क लेल आगि मे झोंकल जा रहल छथि, इज्जत लेल मौत क घाट उतारल जा रहल छथि। भ्रूण हत्या क मामला मिथिला मे तेजी स बढी रहल अछि। एहन मे सवाल अछि जे आइ मैथिल कोन मुंह स लक्ष्मी क स्वागत लेल ढार छथि। घर मे लक्ष्मी क प्रवेश पर प्रतिबंध लगा लक्ष्मीक आवाहन क इ टिटमहा किया कैल जा रहल अछि। जखन लक्ष्मी क भ्रूण हत्या होएत त लक्ष्मी कोना अउतीह।
लक्ष्मी पूजा मिथिला लेल सही अर्थ मे बेटी क पूजा छी। अपन घर क बेटी क विकास मे अपन योगदान द, ओकर काज क सराहना क असल मायने मे लक्ष्मी क पूजा भ सकैत अछि। अपन घर क लक्ष्मी क हंसी स घर क सुख, समृधि, आ वैभव बढैत अछि। असल मे लक्ष्मी क पूजा कोनो माटीक मूर्ति कए पूजला स सार्थक नहि भ सकैत अछि, एकर पाछु क महात्म कए बुझब जरूरी अछि। त आउ एहि लक्ष्मी पूजा पर प्रण ली जे घर क लक्ष्मी क हंसी सुनब। देखू कोना अहांक घर मे धन-धान्य, वैभव, आ समृधि अबैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
बिनु बेटी क कोना होएत लक्ष्मी पूजा
सुनील कुमार झा


text:
दिल्ली आ मुंबई स आधुनिक, रायपुर स सुंदर परिकल्पना अछि न्यू पटना शहरक। गंगा क कछैर मे प्रस्तावित एहि शहर क पहिल झलक सामने आबि गेल अछि। विख्यात वास्तुकार हाफीज कांट्रेक्टर क कहब अछि जे न्यू पटना लेल किसान स जमीन लेबाक कोनो जरुरत नहि पडत। गंगाक कछैर मे एकरा लेल प्रयाप्त जमीन अछि। संगहि गंगा मे बनल डेल्टा क उपयोग सेहो कैल जाएत। निश्चित रूप स इ एकटा सपना अछि, किया त सरकार संग एहि पर अंतिम फैसला नहि लेल जा सकल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
स्व. राजकमल (मणीन्द्र नारायण चौधरी) (१९२९-१९६७), महिषी, सहरसा। आई स्व. राजकमल चौधरीक ४४’म स्मृति दिवस अछि….हुनका स्मृति मे गौतम राजऋषि जी आ गजेंद्र ठाकुर जी हुनका अपन अपन तरहें हार्दिक श्रद्धांजलि अर्पित केलथि अछि। इसमाद परिवार एहि महान लेखलक प्रति श्रद्धांजलिक रूप मे एहि दुनु गोटेक श्रद्धांजलि कए एहि ठाम साभार द रहल अछि। – समदिया
गौतम राजऋषि जी कहैत छथि राजकमल जी आय जीवित रहतथि ते चौरासी वर्ष क रहतथि अड़तीस क उम्र कुनू उम्र होइत अछि दुनिया छोडि क जाए लेल? जों ज़िंदा रहतथि त एहि बचल पचास साल मे कोन बिजली खसेतथि अपन कविता आ कहानि स, उफ़्फ़ कल्पनातीत अछि इ | होश संभालाक क बाद आओर पढ़ल-लिखल कए समझ-बुझ भेला क बाद से जे एकटा नाम अपन रचना से नस मे किछु सनसनी जगेबाक क काज केलक अछि ओ राजकमल छथि आओर हमर सौभाग्य अछि की हुनकर शहर मे जन्म लेबाक हमरा अवसर भेटल | बहुत बाद मे जानलों कि ओ ते हमर जन्म लेबा से आठ साल पहिने गुजरि गेल छलथि आओर बेटा क कामना हमर माँ क लए गेल छल महिषी उग्रतारा क शरण मे, जिनका अपन कविता मे राजकमल बड़ स्नेह से नीलकाय उग्रतारा कहि कए बजाबैत छलाह | हिंदी मे मछली मरी हुई, औडिट रिपोर्ट , शहर था-शहर नहीं था, बंद कमरे मे कब्रगाह, शव यात्रा के बाद देह शुद्धि,अग्निस्नान ,बीस रानियों का बायस्कोप आदिक अतिरिक्त मैथिली मे ललका पाग, आदिकथा,आन्दोलन,पाथर फूल,एकटा चंपा कली एकटा विषधर,साँझक गाछ आदि हिनक प्रमुख कृति अछि। १९,जून,१९६७ कें साहित्य गगनक एही जाज्वल्यमान नक्षत्रक अस्त पटनाक राजेन्द्र सर्जिकल वार्ड मे भ’ गेल। हुनके याद करैत हुनकर एकटा कविता क पांति।
द्रौपदीसँ विरक्ति
आन्हर घरक अन्धकारमे
आब साँप नहि मारब
तोड़ि देब बरू तेल पियाओल लाठी।
थाकल देहक अन्ध-कूपमे
आब झाँप नहि मारब
कतबो ग्राह ग्रसित कएने हो मातल हाथी।
आन्हर घरक अन्धकारमे
अहाँ साँप कटबाउ
अपने देहक पंकिल जंगल पहाड़मे
एसकरि बीन बजाउ।
कथा-कोसी/ अपराजिता/ कृष्ण भक्तक कथा – स्व.राजकमल चौधरी-
चौधरी जीक रचनाक संबंध मे जानकारी दैत गजेंद्र ठाकुर लिखैत रचना:- आदि कथा, आन्दोलन, पाथर फूल (उपन्यास), स्वरगंधा (कविता संग्रह), ललका पाग (कथा संग्रह), कथा पराग (कथा संग्रह सम्पादन)। हिन्दीमे अनेक उपन्यास, कविताक रचना, चौरङ्गी (बङला उपन्यासक हिन्दी रूपान्तर) अत्यन्त प्रसिद्ध। मिथिलांचलक मध्य वर्गक आर्थिक एवं सामाजिक संघर्षमे बाधक सभ तरहक संस्कार पर प्रहार करब हिनक वैशिष्ट्य रहलन्हि अछि। कथा, कविता, उपन्यास सभ विधामे ई नवीन विचार धाराक छाप छोड़ि गेल छथि।
अपराजिता
हमर अभिन्न मित्र नागदत्त अपन घरवाली केँ अपराजिता कहैछ। किएक, से कि सोचलो उत्तर एखन धरि बूझऽ मे आयल अछि?
हम धरि हुनका अन्नपूर्णा भौजी कहैत छियनि। जर्दा लेल बड्ड छिछिआयल रही आ ओ खास अवसर पर संकट-मोचन रहथि। ओहुना हमरा मैथिल-बाला सभ मे अन्नपूर्णाक रूप अधिक भेटैत अछि।
मुदा अपराजिता?
धुः! पत्नीक प्रति ई भाव तँ एक विदेशी भाव थिक। भारतीय सँ एकरा कोनो साम्य छैक? मिसियो भरि ने। भारतीया तँ बेचारी लाज, बन्धन, आवरण, नियम ओ उपनियम सँ तेना कऽ जकड़लि रहैछ जे ओ सर्वदा पराजित बनलि रहैछ।
एही सभ मे दहाइत-भसिआइत रही। खिड़की सँ बाहर मिथिलाक श्यामल, सोहागिन, सुहासिन धरती। ट्रेनक खिड़की सँ बाहर देखैत रही।
दिवानाथ धरि मूड़ी निहुड़ौने “गारंटी ऑफ पीस” मे ओझरायल छल। मुक्ती बाबू ट्रेनक हड़ड़-हड़ड़ मे ताल दैत विद्यापतिक पाँती गबैत रहथि, “सखि हे, हमर दुखक नहि ओर”।
नागदत्त अपना लगक मोसाफिर संगेँ जोर-जोर सँ बजैत रहय, “नइँ महाराज…आन देश मे ई हाल नइँ छैक…अही ठाँ रूस मे देखिऔक गऽ। विज्ञानक जोर सँ मनुक्ख नदीक धार केँ अपन इच्छानुसार मोड़ि देलक अछि”।
इन्टरक एहि डिब्बा मे आनो-आन यात्री सभ अपन-अपन गप्प सभ मे तल्लीन रहथि। एकटा बूढ़ दरोगा साहेब अपन सहगामी केँ कोनो रोमांचकारी डकैतीक खिस्सा कहैत रहथिन। एकटा सेठ अपन अधवयसू मुनीम केँ सोना-चानीक तेजी-मन्दीक कारण बुझा रहल छलाह, लगहि मे हुनक पत्नी घोघ तनने बैसलि! ट्रेन समस्तीपुर सँ फूजल। कैप्सटनक डिब्बासँ अन्तिम सिकरेट बहार कऽ दिवानाथ सुनगाबऽ चाहैत रहय…सलाइयो रहैक लगहि मे …मुदा ओ तँ रहय अपन “गारंटी ऑफ पीस” मे ओझरायल। हमरा हँसी लागल। हम हँसऽ लगलहुँ। मुक्तीबाबू दोसर गीत गाबऽ लगलाह, “मानिनि आब उचित नहि मान”!
हठात् खिड़कीसँ हुलकि दिवानाथ चिचिआयल, “देख, मणि…देख…अपराजिताक ताण्डव”! सभ गोटा हुलकी मारऽ लागल। सभक आँखि विस्मय-विस्फारित!
“गारंटी ऑफ पीस” खतम छल…विद्यापतिक गीत खतम छल। रूसक कथा खतम छल। डकैतीक कथा थम्हि गेल…सोना-चानीक तेजी-मन्दी सेहो बन्द भऽ गेल रहय। सिकरेटक लगातार धुँआ रहि गेल आ रहि गेल अपराजिता!
सरिपहुँ… बागमती, कमला, बलान, गंडक आ खास कऽ कऽ कोसी तँ अपराजिता अछि ने! ककरो सामर्थ नहि जे एकरा पराजित कऽ सकय। सरकार आओत…चलि जायत..मिनिस्टरी बनत आ टूटत, मुदा ई कोसी…ई बागमती…ई कमला आ बलान…अपन एही प्रलयंकारी गति मे गाम केँ भसिअबैत, हरिअर-हरिअर खेत केँ उज्जर करैत, माल-जालकेँ नाश करैत, घर-द्वारक सत्यानाश करैत बहैत रहत आ बहैत रहत।
वेद मे नदी केँ मनुक्खक सेविका कहलकैक अछि…मनुक्खक पत्नी कहलकैक अछि…
मुदा,
बहुओ भऽ कऽ कोसी आ बागमती अपराजिता अछि…
अन्नपूर्णा कहाँ?
रेलवी-सड़कक दुहू कात कोसक कोस पसरल अबाध जल-प्रवाह! दुहू क्षितिज केँ छुबैत जलक धार!!
“लगैत अछि, हम सभ ट्रेनपर नहि, मने जहाजपर बैसल होइ। जेना चारू कात विशाल, विकराल, विराट समुद्र हो जे हमर अस्तित्व पर्यन्तकेँ डुबा देलक अछि!”, बाजल दिवानाथ। मुक्ती टिपलक, ’मणि भाइ, कते गामक तँ कोनो थाहो-पता ने लगैत छैक जे एतऽ कहिओ कोनो गामो रहैक। जतऽ ईंटाक पोख्ररापाटन हवेली रहैक ततऽ की छैक? महाविशाल मोइन आ कुण्ड! जतऽ खेत आ खरिहान रहैक ओहि ठाँ गण्डकी नंगटे नचैए…खरिहानक नाच नहि, श्मसानक नाच!”
हाथक “ब्लिज” केँ तह दैत एकटा सज्जन बजलाह, “आ बाबू…सरकार तँ पटना आ दिल्लीक सचिवालय मे बिजलीक पंखा आ स्प्रिंगदार सोफाक बीच सूतल अछि। मिथिला वा भोजपुर भसिआइए गेल तँ ओकरा की? कोसी सर्वनाशे करइए तँ ओकरा की? ओ तँ इण्डियाक “फारेन-पालिसी” सोचैत अछि। भीतर सँ भारत खुक्ख भऽ रहल अछि…कोकनि रहल अछि, मुदा ओ यू.एन.ओ.क कुर्सी बचाबक फिकिर मे अपस्याँत अछि”। दरोगाजी कनिएँ उकड़ू भऽ बैसि गेलाह आ कान पाथि हमरा लोकनिक गप्प सुनऽ लगलाह। सेठजी अपन धर्मपत्नी दिस व्यग्र भावेँ ताकि बजलाह, “रधिया की माँ…जरा इलायची तो देना…सर चकरा रहा है”।
दाँत कीचि दिवानाथ गुम्हड़ल- गारंटी ऑफ पीस!! हम सोचलहुँ, हमर देश मे जे “गारंटी ऑफ पीस” दऽ सकैछ से तँ लालकिलाक मुरेड़ा पर खजबा टोपी, करिया अचकन…चुननदार पैजामा पहिरने तिनरंगा छत्ता तनने आराम सँ पड़ल अछि! आ भगवान सँ स्वर्ग मे छथि तँ अबस्से दुनियाँ मे सभ वस्तु ठीक छैक।
यद्यपि देशक ई हालत किएक, से सभ जनैत अछि- हमहूँ..अहूँ…नेता आ जनतो! तइयो ई देश अपन दरिद्रा केँ सोनाक पानि चढ़ाओल डिब्बी मे बन्द कऽ कऽ विदेशक प्रदर्शनीक “शो-केस” मे सजबैत अछि। रीढ़क अपन हाड़ तोड़ि ताजक रूप मे उपस्थित करैत अछि। फाटल-चीटल केथड़ी जोड़ि आ सजा, भटरंग कऽ प्रति पन्द्रह अगस्त कऽ शाही महल सभ पर धर्मचक्र-सज्जित तिरंगा फहरबैत अछि।
गाड़ी ठाढ़ भऽ गेलैक।
पुल रहैक कोनो मने। फेर चुट्टीक चालि मे घुसकनियाँ काटऽ लागल। सभ मोसाफिर खिड़की आ फाटक पर मुड़िआरी देने बाहर हुलकी मारऽ लागल-
गण्डक, बागमती, कमला आ कोसीक भयानक रूप। समुद्रक ज्वारि जकाँ विकराल ढेहु उठैत। लगैक मने सौंसे ट्रेनकेँ गीड़ि जायत! लहरिक संगहि-संग कौखन कोनो पुरना नूआक फाटल पाढ़ियुक्त भाग…कौखन काठक सनुकचाक कोनो थौआ भेल भाग…कौखन जानवरक हाड़! घरक ठाठ बहल जा रहल छल…खाट आ चौकी भसिआयल जा रहल छल…इज्जति आ प्रतिष्ठा मिथिलाक नोर मे दहायल जा रहल छल। जीवन भसिआयल जा रहल छल। सीसो-सखुआ-आमक कलमबाग आ बँसबिट्टी डूबि गेल छल।
ऊपर रहैक केवल पीतवसना नागकन्या गण्डकी अपन अति विषाक्त फुफकार छोड़ैत।
मुक्तापुर आबि गेल।
स्टेशनक चारू कात पानिएँ पानि। स्टेशन पर असंख्य गरीब किसान-बोनिहार लहालोट होइत। ककरो एक मुट्ठी अन्न नहि…पाँच हाथ वस्त्र नहि…टाँग पसारि कऽ सूतक स्थान नहि। प्लाटफारम पर आकाशक ठाठ तर असंख्य किसान-परिवार! धीया-पूता भूखेँ चिकरैत…माय ओकरा घोघ तर मुँह नुकओने कनैत। एकटा कोनो कांग्रेसी सज्जन स्टेशन-मास्टर केँ जोर-जोर सँ कहैत रहथिन, “अरे, महाराज…एहि मे सरकारक कोन कसूर? भगवानक लीला छनि। सरकार की जानऽ गेलैक जे एहन विशाल बाढ़ि आबि रहल छैक। ताहू पर रिलीफ कमेटी बनि रहल छैक। अगिला हप्ता मिनिस्टर लोकनिक “टूर प्रोग्राम” छनि। आ अलाबे एकर मुख्यमन्त्री दरभंगा, मुजफ्फरपुर आ सहरसाक कलक्टर केँ तार देबे कयलथिन अछि जे ओ जते चाहथि रिलीफक हेतु खर्च करथि। से नहि आब की करौक?”
आ सरिपहुँ सरकार खर्च करैत रहैक से हम देखलिऐक! एकटा गृहस्थ बाजल, चारिम दिन अन्न भेटल छल…मूड़ पीछू दू सेर…ओकर पहिने तँ मात्र जले टा आधार होइक। आ दू सेर चाउर कक्खन धरि? स्त्रीगणकेँ पहिरक कोनो नूआ-फट्टा नइँ। मलेरियाग्रस्त लोक केँ लहालोट पुरिबा आ जाड़ सँ बचबऽक खातिर कम्बल नहि। रेलवे कर्मचारी हाता सँ एकटा ठहुरिओ नइँ काटऽ देनिहार। पूछक तँ बड़ इच्छा छल… मुदा गाड़ी फुजि गेलैक।
“ब्लिज” वला सज्जन बजलाह, “बाबू एखन की देखलिऐक अछि, आगाँ ने चलू…किसनपुर…हायाघाट….मोहम्मदपुर…जोगियार..कमतौल दिस आर प्रलय मचल छैक। एहन कोनो परिवार नहि छैक जकर कोनो समाङ कि कोनो बच्चा कि कोनो माल नहि दहा-भसिआ गेल होइक”।
हायाघाट स्टेशन! सूर्यास्तक समकाल।
डुबैत सूर्यक लालिमा प्रतीचीक जल केँ रक्त सन बनओने। लिधुराह पानि..खुनिञा धार!! मुक्ती बाबू सिकरेट ताकऽ चललाह। दिवानाथ प्लाटफारम पर अपने घर मे शरणार्थी बनल गृहविहीन सँ गप्प कऽ रहल छल। गाड़ीक इंजन मिझा गेल रहैक। लेहरियासराय सँ तार अओतैक तखन ने फुजतैक गाड़ी! हमहूँ उतरलहुँ। देखलिऐक, सौंसे प्लाटफारम पर चुट्टी ससरऽक दौर पर्यन्त नइँ। अँगनइ मे बाँसक पातर सट्टा गाड़ि-गाड़ि ओहि पर पातर पुरान नूआ कि धोती टाँगि कऽ तम्बू सन बनल। एहन-एहन सैकड़ो तम्बू एक पतिआनी सँ ठाढ़। स्त्रीगण सभ लोटे-लोटे स्टेशनक इनार सँ पानि अनैत रहथि आ धीया-पूता टुक-टुक ट्रेन दिस तकैत रहय। पानिक कछेड़ मे एकटा बुढ़िया बाढ़ि मे डूबल बेटाक शोक मे बताहि भेलि चिकरैत रहय। पानिक कछेड़ मे एकटा बुढ़िया बाढ़ि मे डूबल बेटाक शोक मे बताहि भेलि चिकरैत रहय। ओझरायल केश मुँह पर…नूआ-फट्टाक होस नहि…गाबि-गाबि कानय, हे गण्डक मैया…हे कमला मैया। कतऽ गेलइ हम्मर सुगवा, कतऽ गेलइ हमर लाल!
आ ओम्हर दिवानाथ बूढ़ा दरोगा साहेब केँ बुझा रहल छलनि…मनुक्ख जे चाहय से कऽ सकैत अछि। एही ठाँ चीन केँ देखिऔक…ओकर “ह्वांगहो” कोसिओ सँ भयानक रहैक। मुदा लाल क्रान्तिक दू बरखक बाद ओकरा सघन बान्ह सँ जकड़ि देलकैक, आइ ओ ह्वांगहो चीनक वरदान छैक, अभिशाप नहि। आ दिवानाथक आँखिमे लाल चिनगीक तीक्ष्ण प्रकाश आ ज्वाला। भेल जे अमृतपुत्रक एहि ज्वालामे कोसी भस्म भऽ जयतीह। मुदा एक जोड़ा आँखिक चिनगी सँ नहि। लक्ष-लक्ष जोड़ा आँखिक अंगोर सँ। हमरा एकर चतुर्दिक एहन रक्तिम दाहक चिनगीक जाल बूनऽ पड़त।
मुक्तीबाबू अधजरुआ सिकरेट हमरा दिस बढ़ा बजलाह, “मणिबाबू, प्लाटफारमक ओइ भाग तकिऔ तँ कने…कोना छागर-पाठी जकाँ लोक सभ अछि, मालगाड़ी मे कोंचल। हुँ! कोंढ़ उनटि जाइत अछि”।
ट्रेन पार कऽ ओइ पार गेलहुँ। एकटा पूर्ण मालगाड़ी रहैक ठाढ़। डिब्बा मे पुरुष, मौगी, धीआ-पूता, माल-जाल सभ भरल छल। डिब्बे मे चूल्हि सुनगि रहल छल। हाँड़ी सभ चढ़ाओल जा रहल छल। कोसी आ गण्डकी मैया केँ प्रार्थनाक “कोरस” सुनाओल जा रहल छलनि। हाहाकार आ रुदनक स्वर गूँजि रहल छल।
मालगाड़ीक डिब्बा सँ एकटा विद्यार्थी बहरायल…कोर मे चारि-पाँच बरखक कनटिरबी केँ रखने। ओ छौँड़ी बड़ी-बड़ी जोर सँ हिचकैत रहैक। नागदत्त पुछलकैक, “अहा-हा…किऐक औ…की भेलैक अछि…किऐक कनैत अछि”?
ओ नेनिया केँ ठोकैत बाजल, “एकर माय, बाबू साहेब, डूबि गेलैक एही बाढ़ि मे। कनतैक ने तँ…”? सभ गोटा निस्तब्ध भऽ गेल।
युवक बाजल, “विद्यार्थी छी अहाँ लोकनि…तेँ मन होइछ अहाँ लोकनि सँ गप्प करी। हम सभ एही स्टेशन सँ तीन मील पर रामपुर गामक बासी छी। आब तँ ओ बस्तिए नइँ रहलैक…। सौंसे गाम भसिया कऽ लऽ गेलैक…ई राक्षसी गण्डकी”।
मारिते रास लोक जमा भऽ गेल, ओकर गप्प सुनऽ लेल। दरोगा साहेब बजलाह, “की सौंसे गाम”?
“हँ औ। हठात राति मे आबि गेलैक बाढ़ि। छन-छन पानि बढ़ैत…कोनो तरहेँ स्त्रीगण लोकनि केँ नाह पर लदलहुँ…माल-जाल हँकओलहुँ…वस्तु-जात, अत्यन्त आवश्यक वस्तु सभ कनहा पर लदलहुँ, पड़यलहुँ, स्टेशनक दिस। कतहु भरि डाँड़…कतहु कच्छाछोप, कतहु चपोदण्ड। हेलैत-डुबैत एतऽ पहुँचलहुँ। कतेक नेना-भुटका डूबल। माल-जालक तँ कथे कोन। भसिआयल ठाठ पर हमरा लोकनि स्त्रीगण सभ केँ बैसा कऽ अनलहुँ एतऽ धरि। अयला पर पता लागल जे एहि कनटिरबीक माय डूबि गेलैक। ई हमर भतीजी थिक। मुदा आब की”? कने काल चुप भऽ गेल ओ। युवकक आँखि पनिआ गेलैक। फेर बाजल,”स्टेशन आबि देखल, ई पहिनहि सँ भरल छल। लगीचक पन्द्रह बीस गामक लोक सभ सँ भरल छल। एहि इलाका मे एकटा ई स्टेशन मात्र छैक ऊँच स्थान। खाली इएह मालगाड़ी रहैक ठाढ़। सभ गोटा एही मे शरण लेल। सम्पूर्ण डिब्बा खाली छल, सभ मे हम सभ भरि गेलहुँ।
दोसर दिन प्लेटफॉर्म पर सेहो पानि आबि गेलैक, तखन लोक सभ बोरा जकाँ एक दोसर पर गेंटल रही। युवक सभ ऊपर छत पर चढ़ि गेलाह, स्त्रीगण आ बूढ़, नेना सभ डिब्बे मे रहलाह।
स्टेशन मास्टर हमरा सभ केँ डेरओलनि, मालगाड़ी खाली कर दो।
अहीं लोकनि कहू से कोना होइतैक? हम सभ कतऽ जाइतहुँ? हमरा सभक संग मे पाइ-कौड़ी नहि छल, घर नहि छल, पहिरऽ लेल वस्त्र नहि छल”। एतेक कहि युवक फेर रुकि गेल। नहुँए सँ बाजल, “हमरा जऽर अछि। जाड़ भऽ रहल अछि, यदि अपने सभक मे एकटा बीड़ी हो तँ दिअऽ“।
मुक्तीबाबू ओकरा सिकरेट देलथिन आ दिवानाथ सलाइ। युवक बाजल, “ओ, ई तँ कैप्सटन अछि”। फेर बड़े तन्मय भऽ सिकरेटक कश खींचऽ लागल। (एलेक्शनक अवसर पर कैथोलिक पादरी सभ सम्पूर्ण तिरू-कोचीन मे मङनी मे सिकरेट आ चाहक पैकेट बँटने छलाह। पैकेट सभ पर लिखल छल, काँग्रेस को वोट दो।) नागदत्त पुछलथिन, “फेर की भेल”?
“फेर की हेतैक”? युवक गाड़ीक कम्पाट सँ ओंगठि कऽ बाजल, “फेर पुलिस आबि-आबि कऽ हमरा सभकेँ तंग करऽ लागल। जकरा संग पाइ-कौड़ी छलैक से पाइ-कौड़ी दऽ कऽ पुलिसक ठोकर सँ बचल रहल। रातिखन कऽ युवती सभ गाड़ीक डिब्बा सँ बिलाय लागलि। मुदा हम सभ मालगाड़ीक डिब्बा केँ छोड़लहुँ नहि। छोड़ि कऽ हम सभ कतऽ जैतहुँ? दोसरे दिन समस्तीपुर सँ एकटा बड़का इंजिन आयल।
स्टेशन मास्टर बाजल, “तुम लोग गाड़ी खाली कर दो, वरना इंजिन तुम लोगों को लेकर समस्तीपुर चला जाएगा। वहाँ तुम लोगों को जेल हो जायगा, सरकारी गाड़ी पर कब्जा जमाने के जुर्म मे”।
बूढ़ सभ कहलथिन जे नीके होयत, लऽ चलऽ। कम सँ कम भोजनो तँ भेटत जहल मे। मुदा स्त्रीगण कानऽ लगलीह। नेना सभ चीत्कार मारऽ लागल। मैथिल स्त्रीगण जे कहियो गामक बाहर पयर नहि रखलनि तनिका हम जेल कोना जाय दितहुँ। आ तखन हम सभ नारा लगओलहुँ, “मालगाड़ी नहीं जायगा, नहीं जायगा”।
पुलिसक लाठीक मदति सँ ड्राइवर मालगाड़ी मे इंजिन लगओलक। आ एम्हर हम सभ इंजिनक आगाँ आबि कऽ ठाढ़ भऽ गेलहुँ, “मालगाड़ी नहीं खुलेगा, नहीं खुलेगा”। पुरुष लोकनि छाती तानि कऽ ठाढ़ भऽ गेलाह। स्त्रीगण पड़ि रहलीह। नेना सभ बाँसक फट्ठी मे लाल वस्त्र बान्हि कऽ आगाँ मे ठाढ़ भऽ गेल।
बाँसक फट्ठी मे लाल चेन्ह!
गाड़ी रोकऽक चेन्ह।
अपन अधिकार लेबऽक चेन्ह।
युवकक गर्दनि तनि गेलनि, उत्साह सँ बाँहि फड़कऽ लगलनि, आँखि लाल भऽ गेलनि।
सेठजी अपन स्त्रीक कान मे कहलथिन, रधिया की माँ, सूटकेस पास ले आओ, कुछ हो जा सकता है”।
दरोगा साहेब गुनगुनयलाह, “ठीक कहइ छी”।
युवक कहब जारी रखलनि, “पुलिस तँ पहिने घबड़ा गेल, ड्राइवर इंजिन बन्द कऽ देलक। कतेक हजार लोकक रेड़ा पड़ऽ लागल। पुलिस “लाठी चार्ज” करऽ चाहलक, मुदा हम फरिछा कऽ कहि देलियनि, यदि एकोटा लाठी उठल तँ हम सभ एक-एकटा पुलिस केँ उठा-उठा कऽ गण्डक मे फेँकि देब। कहू तँ, पन्द्रह-बीस पुलिस के की चलितनि एहि क्रुद्ध जनसमुद्र मे?
आ, पुलिस सँ नाक रगड़ैत रहि गेल, मुदा मालगाड़ी नहि जा सकल। दोसर दिन भोरे नाव पर चाउरक बोरा गेंटने “स्टूडेंट्स-फेडरेशन” आ “नौजवान-संघ”क लोक सभ अयलाह आ ई हम सभ पहिल सहायता पओलहुँ।
आ आब तँ पानि कम भऽ रहल अछि। सरकारोक कुम्भकर्णी निन्न टूटि रहल छनि। ओहो दू-दू सेर चाउर बाँटि गेलाह अछि”। एतेक कहि युवक चुप्प भऽ गेलाह। वातावरण अशान्त छल, सभक मन युवकक दुःखपूर्ण कथा सुनि खिन्न छलैक। एतबे मे स्टेशनक एकटा कर्मचारी आबि कऽ बाजल-
“गाड़ी खुल रही है, डिब्बे मे बैठिए”।
अपन बिना मायक भतीजी केँ कोरा मे लऽ कऽ युवक प्लेटफॉर्म पर ठाढ़ रहल।
गाड़ी नहुँ-नहुँ चलऽ लागल, तखन ओ दिवानाथक बामा हाथ दबा कऽ बाजल, “मोन राखब बन्धु”! हठात् बूढ़ दरोगा साहेब अपन “सीट” पर सँ उठि अपन ऊनी चद्दरि युवकक कान्ह पर धऽ देलथिन आ फेर अवरुद्ध कंठ सँ कहलथिन, “अहाँ केँ तँ ज्वर अछि, ई चद्दरि लऽ लिअऽ। आ…”।
गाड़ी तेज भऽ गेल।
फेर तँ ओएह चारू कात अथाह अबाध समुद्र छल आ हिलकोरक घोर गर्जन।
कृष्ण भक्तक कथा
प्रश्न्मात्र एतबे जे रेशमी आब किसना बरेक परिवार मे रहय अथवा नहि ? कथा मात्र एतवे जे किसना बरैक गृहणी ई रेशमी एक्सरे “गामक नवका मिडिल स्कूलक हिंदी अध्यापक संगे सोनपुर मेला देख चलि गेल ।आ घुरल एक्सरे “ तीन मासक बाद —-
सारांश मात्र एतबे जे कोनो नव गप नहि ।ई सभ त आजुक प्रगतिशील जनजीवन क ऽ सोभा थिक “सरसता थिक “थिक गामक एकमात्र कृष्ण मंदिर कऽ एकमात्र पुजेगरी श्री गणेश बजलाह “रेशमी कोनो अपराध नहि केने छैथ ।ई त अपना देशक परंपरा थिक ।गौतम क पत्नी अहिल्या क कथा जानीते छी ।द्रौपदी त सरिपहु पाचो पांडव क ऽ पत्नी छलीह ।ब्रजक सब गोपी योगी राज कृष्णक संगे रास रचैत छलीह ।राधा रानी नित भगवानक मुरली सुनैत देरी”अपन पति के सुतले छोडि कुञ्ज भवन मे अभिसार करै बिदा भ जाय छलीह ।नहि! नहि रेशमी के कोनोटा अपराध नहि ।मुदा गणेश पंडीजी के तर्क सुने वाला ओही ठाम कियो नहि छल ।ते ओ मुदित मोने गाबय लगलाह ।सखी हे केशी मथन मुदारम !
सांझ खन भगवती के आरती कयलक उपरान्त मंदिरक केबाड़ भीतर सँ बंद कय कऽ पल्थी मारी मूर्ति के सोझा मे गणेश पुछलखिंह”।योगी राज रेशमी क विषय मे हम उचित निर्णय केलहुं कि नहि ? रति -अभिसार त कोनो पाप नहि “भगवन अहाँ क की विचार अछि ?।नृत्य मुद्रा मे राधिकाक दक्षिण भाग मे ठाढ़ मुरली बजबैत श्री कृष्ण मुस्कैत बजलाह “नहि भक्तवर अहाक निर्णय अनुचित भेल ।साक्षात् लक्ष्मी प्रतिरूप राधा रानी सँ अहाँ ओही पतिता स्त्रीक तुलना किएक केलहु ?गणेश अपन अपराध मानि राधाजी के दुनु पैर बाहि सँ छानि कने लगलाह ।भरि राति ओही अवस्था मे बितौलैंह ।भक्त तं सपनो मे धरम स्थले देखैत अछि से गणेश सपना देखैत छैथ— जे भोरे भोर गुजराती महिसक दुधक खोया भरल बट्टा सन रेशमी श्री कृष्ण के चढ़ेवाक् हेतु फूलक माला आ दू ढोली पान लयक एलीह अछि ।गणेश ताबत उठी गेल छलाह आ गमछी पहिरने शरीर मे कोनो जजमानक देल सुच्चा कडुक तेलक मालिश कऽ रहल छलाह ।हँसैत रेशमी बजलीह पुजेगरी जी हमर धरम बाची गेल ज बरैबा घर सँ निकली दिते त कोन गति होइत हमर ?।ओ सार मास्टर त चारि दिन रस लयक भागी गेल ।गणेश अन्वय करय लागल; राधा रानी क मुस्कान आ अहि बरै कुलवधुक मुस्कान मे की अन्तेर छैक ?अंतर एतबे जे रेशमी क मुस्कान बेसी पवित्र आ बेसी उन्मादक !ई कृष्ण मंदिर गणेशक पिताक स्थापना कयल थिक ओ पैघ महात्मा छलाह ।युगल जोडिक परम उपासक “गीत गोविन्द पढैत काल हुनका अंखि सँ अश्रु प्रवाह होबय लगैंह।पिता क देहांत के बाद गणेश अहि मंदिरक पुजेगरी भऽ गेलाह ।
दोसर दिन साँझ मे रेशमी पुनः आयल ।हाथ मे भंग क लोटा आ चारि खिली पान ।ओम्हर गणेश पुजेगरी के मोन उधिया लागल ।मोन भेलैंह जे भगवानक मूर्ति हटा रेशमी के कान्ह पर हाथ दय ओही ठाम अवस्थित भय जाय। गणेश भांग पीवि लेलैंह तऽ रेशमी बाजल “हमारा बरैबा बड पिटाई करैत अछि “अहाँ अपन भगवान् सँ कहियोंह जे कोनों रास्ता निकालैथ।राती मे गणेश ई निवेदन राधा रानी आ श्री क्रष्ण सँ केलखिंह जे रेशमी क कोनो रास्ता निकालि दियो ।
ओही राति रेशमी गाम सँ निपत्ता भऽ गेल “किसना बरै कनिते रही गेल ।मुदा ओ घूमी कऽ नहि आयल ।।आ दोसर दिन गणेश राधा कृष्णक मूर्ति धार मे भसा आयल ।हाथ जोड़ी क प्रणाम केल्कैंह जे -हे राधा -कृष्ण ! तोहर पूजा अहि लेल करैत छलहूँ जे -हमरो लग अहिना हमर राधा ठाढ़ी रहैथ ।मुदा ई लालसा पूरा नहि भेल ।तें तू अब जाह ।आब गणेश गाम मे पान आ बीडी क दूकान दोकान खोलने अछि “शायद अहि आशा मे कि रेशमी कहियो जरूर घुरी आयत ।
(वैदेही, अक्टूबर १९५४ सँ साभार)
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
देश के लोक महंगाई सं पेरा रहल अछि. खून चुसा रहल छनि. मुदा सरकार अपन लाचारी देखा रहल अछि. कृषिमंत्री पवार जी तेसरे राग पगारि रहल छथि. आब नीक-नीक लोक के खनाए पर आफत आबि गेल छनि. समस्या ई आबि गेल छनि जे कि कमाउ...कि खाउ ? आओर कि लsक गाम-घर जाउ? खाए-पीबय के सभ चीज मे आगि लागल अछि. सभक दाम आसमान
आई बिहार दिवस अछि. आई सं 98 साल पहिने 1912 मे 22 मार्च के दिन बंगाल सं अलग करि बिहार के नया राज्य बनाएल गेल छल... बिहार के स्थापना भेल छल. हर साल 22 मार्च के राज्य सरकार के तरफ सं एकटा औपचारिकता के तौर पर बिहार दिवस मनाएल जाएत छल. मुदा एहि बेर बिहार सरकार एकरा बड़का स्तर पर मनाबय जा रहल अछि. राज्य भर मे एहि मौका पर कार्यक्रम सभ भs रहल अछि. मुदा सिर्फ राज्ये मे नहि एहि बेर राज्य सं बाहर सेहो कार्यक्रम कएल जा रहल अछि. मुख्य कार्यक्रम पटना के गांधी मैदान मे त भए रहल अछि... दिल्ली के प्रगति मैदान मे सेहो बड़का स्तर पर कार्यक्रम भs रहल अछि. दिल्लीक कार्यक्रम प्रगति मैदान मे 22 मार्च सं 5 अप्रैल धरि होएत. एहि मे अहांके शारदा सिन्हाजीक गीतनाद सेहो सुनय लेल मिलत. एकरे संग एहिठाम अहां बिहारी खानपान के स्वाद सेहो लs सकय छी. प्रगति मैदान मे बिहार दिवस पर जे कार्यक्रम भs रहल अछि ओहि के लेल कोनो प्रवेश टिकट नहि राखल गेल अछि. एहि ठाम अहांके बिहारक... मिथिलाक कला... लोक संस्कृति... गीतनाद... खानपान... मधुबनी पेंटिंग के बारे मे जानय समझय के मौका मिलत. आओर बिहारी भाई लोकनि के लेल त प्रगति मैदानक ई मौका लिट्टी- चोखा... लीची के जूस... खाजा मिठाई... तिलकुट के रहय छनि. दिल्ली के संग-संग एहि बेरक बिहार दिवस मुम्बई... कोलकाता... चेन्नई... बंगलुरु के संग अमेरिका आओर खाड़ी के देश मे सेहो मनाएल जा रहल अछि. एहि के लेल बिहार सूचना आओर जनसम्पर्क विभाग... कला आओर लोकसंस्कृति विभाग दिन राति एक कएने अछि. एहि बेरक स्थापना दिवस पर देश-दुनिया के बिहारक गौरवशाली अतीत सं परिचित कराएल जा रहल अछि. दुनिया के बताएल जा रहल अछि जे दुनिया के लोकतंत्रक उपहार बिहारक वैशाली सं मिलल छल. नालंदा... विक्रमशिला सं दुनियाभर मे ज्ञानक गंगा प्रवाहित भेल छल. बिहारक बोधगया सं भगवान बुद्ध दुनिया के शांतिक पाठ पढौंने छलाह. भगवान महावीर एतहि सं अपन संदेश दुनिया के देने छलखिन्ह. बात सम्राट अशोक के होए आ चंद्रगुप्त के...आ फेर राष्ट्रपति राजेन्द्र प्रसाद जीक. विद्यापति के होए आ दिनकर जीक. बिहार के हाशिया पर नहि राखल जा सकैत अछि. आजादी के लड़ाई मे राष्ट्रपिता महात्मा गांधी के अपन आंदोलन के लेल सेहो बिहारक चम्पारण के चुनय पड़लन्हि. सम्पूर्ण क्रांति के आगाज सेहो बिहार सं भेल. कि अहां एकरा बिसरि सकय छी? बिहार के लोक अपन एहि गौरवशाली इतिहास के बिसरि गेल छथिन्ह. बिहार सं बाहर दोसरा सं नीक काज क रहल छथिन्ह... नीक पद पर छथिन्ह...ओहि ठामक विकास... प्रगति मे अहम योगदान द रहल छथिन्ह तखनो दोसर राज्य मे बिहारी के भइया आ अबे बिहारी कहि भगाएल जाएत अछि. मुदा आब एक बेर फेर सं बिहारी लोक मे एकटा नवका जोश... उत्साह... उमंग आओर स्वाभिमान जागृत भेल अछि. बिहारी गौरव के भान भेल अछि. आओर एहि के लेल मुख्यमंत्री नीतीश जी से पूरा जोर लगौने छथिन्ह. बिहार दिवस पर मुख्य कार्यक्रम पटना के गांधी मैदान मे भs रहल अछि. एहि अवसर पर ऐतिहासिक... सांस्कृतिक विरासत के संग मध्यकालीन बिहार के उपलब्धि सं लोक के रुबरु कराएल जा रहल अछि... संगहि संग आजुक आधुनिक युग मे राज्य मे जे विकास भेल अछि ओकर प्रदर्शनी सेहो कएल गेल अछि. एतबे नहि एहि बेर सिर्फ पटना मे नहि राज्य के सभ सरकारी दफ्तर... स्कूल... कॉलेज... ब्लॉक... जिला कार्यालय मे बिहार उत्सव मनाएल जा रहल अछि. स्कूल सभ मे प्रभात फेरी... प्रतियोगिता के आयोजन भs रहल अछि. एहि सभ के जोर-शोर सं करय के एक कारण अगिला विधानसभा चुनाव सेहो अछि. एहि के मार्फत नीतीशजी राज्य भर मे अपन विकासक गुणगान करय जा रहल छथिन्ह. मुदा एहि बारे मे गप दोसर बेर... अखन ओहि बारे मे गप करय के सही टाइम नहि अछि. अखन खुलि कs मनाउ बिहार दिवस उत्सव. त अहां सभ के बिहार दिवस पर शुभकामना.
अपन भारतीय संस्कृति मे गौ आओर गंगा के कतेक महत्व अछि ई कहय के जरूरत नहि अछि. गौ आओर गंगा दूनु के अपना सभ माय के रूप मे पूजय छी. गौमाता आ गंगा माता कहि पुकारय छी. मुदा आजुक आधुनिक हालात मे दूनु संकट मे अछि. जीवनदायिनी गौ आओर गंगा दुनु के अस्तित्व खत्म भेल जा रहल अछि. एकर असर आबय वाला पीढ़ी के भुगतय पड़ि सकैत अछि. गाम-घर मे गौ माताक संख्या दिन पर दिन कम भs रहल अछि. गंगा सिकुड़ि रहल अछि... प्रदूषित भs रहल अछि. सच मे गंगा मैली भs गेल अछि. गंगा जल पिबय वाला त छोड़ु छुबय वाला नहि रहि गेल अछि.
एहन मे गौ आओर गंगा माता के रक्षा के लेल ठाड़ भेलाह अ अपन मिथिलाक परमहंस स्वामी चिदात्मन् जी महाराज. बेगूसराय के सिद्धाश्रम सिमरिया घाट मे हिनकर आश्रम छनि. हिनकर संस्था अखिल भारतीय सर्वमंगला विमुक्त भारत के तत्लाधान मे दिल्ली मे 13 आओर 14 मार्च के राष्ट्रीय संगोष्ठी भs रहल अछि. संगोष्ठी के विषय अछि ‘ राष्ट्रहित मे संस्कृति, धर्म, गौ आओर गंगा केर उपादेयता’ 13 मार्च के ई संगोष्टी दिल्ली के आईटीओ के पास दीनदयाल मार्ग पर राजेन्द्र भवन मे होएत. 14 मार्च वाला संगोष्ठी बिरला मंदिर मे होएत.
एहि मे करपात्री अग्निहोत्री परमहंस स्वामी चिदात्मन् जी महाराज के संग काशी सुमेरु पीठाधीश्वर जगतगुरु शंकराचार्य नरेन्द्रनंदजी सरस्वती...आश्रम मठ के जगतगुरु शंकराचार्य माधवाश्रम महाराज... प्रयाग पीठाधीश्वर रामामुजाचार्य स्वामी शिवमंगलदासजी... ताराचंडीधाम पीठाधीश्वर स्वामी अंजनेश जी महाराज के संग कइटा समाजसेवी सेहो शामिल होताह.
गंगा... यमुना सफाई अभियान पर करोड़ों... अरवों रुपया खर्च भs गेल मुदा गंगा... यमुना साफ नहि भs पाएल. एकरा लेल सभसं बड़का जरूरत अछि लोक के जागरूक करय के... लोक मे गौ... गंगा के महिमा समझाबय के... लोक के ई बताबय के कि अपन संस्कृति मे एकर कि महत्व रहल अछि. आओर एहि मे देश के स्वामी जी... धर्मगुरू... शंकराचार्य... नीक भूमिका निभा सकय छथिन्ह. हिनकर सभक बात मानय वाला लोक... शिष्य के संख्या लाखों... करोड़ों मे अछि. अगर सभ ई शपथ लेथिन्ह जे हम आब गंगा के गंदा करय मे सहभागी नहि बनब त एकरो बड़का असर पड़ि सकैत अछि. अगर हिनकर सभक विचार पर चलय वाला लोक ई शपथ लेथिन्ह जे आई सं हम गंगा... यमुना मे गंदगी के नहि जाए देब त ओ दिन दूर नहि जे अहां फेर सं खुलि कs गंगा... यमुना मे डुबकी लगा सकब. एहि के लेल हमरा... अहां सभ के सेहो शामिल होए पड़त. ई कोशिश करय पड़त जे गौ... गंगा माता के अस्तित्व बाचल रहय.
दूरदर्शन आओर आकाशवाणी पर मैथिलीक प्रसारण समय बढ़ाबय केर मांग कएल गेल अछि. बिहार विधान परिषद के सभापति श्री ताराकांत झा एहि बारे मे सूचना आओर प्रसारण मंत्री अंबिका सोनी जीके एकटा पत्र लिखलखिन्ह. पत्र मे अंबिकाजी सं आग्रह कएल गेलन्हि जे दूरदर्शन आओर आकाशवाणी पर मैथिलीक लेल कम सं कम तीन घंटाक समय देल जाए. पत्र मे इहो कहल गेल अछि जे दोसर भाषा जकां मैथिलीके टीवी रेडियो पर समय नहि देल जा रहल अछि. ताराकांतजी के इहो कहनाय छनि जे दरभंगा रेडियो स्टेशन सं जे पांच मिनटक मैथिली समाचार आबितो अछि ओ पटना मे तैयार कएल जाएत अछि. जखन कि मैथिली मे सिर्फ समाचारे नहि बल्कि सामाजिक... सांस्कृतिक कार्यक्रम सेहो प्रसारित करबाक जरूरत अछि.
ई अजीब बात अछि जे नेपाल सं करीब दर्जन भरि एफएम स्टेशन सं मैथिली कार्यक्रम प्रसारित कएल जाएत अछि आओर ओ काफी हिट अछि. एहि एफएम स्टेशन के काफी विज्ञापन सेहो मिलि रहल अछि. नीक कमाई भs रहल अछि. सौभाग्य मिथिला मैथिलीक चैनल अछि. एकरे संग हमार... महुआ न्यूज़ आओर नेपाल1 चैनल सं सेहो मैथिलीक कार्यक्रम... समाचार प्रसारित होएत अछि आओर ओ काफी लोकप्रिय भs रहल अछि. मुदा सरकारी प्रसारण संस्था एहिके लsक गंभीर नहि दिख रहल अछि. आब समय आबि गेल अछि जे इलाका के लोक सभ से सेहो एहि बारे मे मांग करबाक चाही.
नीतीश कुमार जीक बिहारक गद्दी संभालए के बादहि सं राज्यक हालात बदलल अछि ई बात देशक संग-संग दुनिया सेहो मानि रहल अछि. नीतीश जीक देश–विदेशक कइटा पत्र-पत्रिका मे गुणगान भs रहल छनि. एहि सिलसिला मे ताजा कड़ी जुड़ल अछि न्यूज़वीक के. अंतर्राष्ट्रीय पत्रिका न्यूज़वीक के समाचारक दुनिया मे सम्मान के साथ नाम लेल जाएत अछि. ओहि पत्रिका के नवका अंक मे बिहार के बारे मे नीक खबर छपल अछि. नीतीश जीक खूब तारीफ कएल गेल छनि. बिहारक कहानी ‘फ्रॉम वर्स्ट टू नियर फर्स्ट’ टाइटल सं अछि.
न्यूज़वीक मे बिहारक शानदार इतिहास सं लsक अखन धरिके बारे मे बताएल गेल अछि. एहि मे लिखल गेल अछि जे बिहारक केहन शानदार इतिहास छल... ओकरा अंग्रेज फेर केंद्र सरकार के नीति, जमींदारी-सामंती प्रथा, जाति, अगड़ा-पिछड़ाक लड़ाई एकदम सं गर्त मे लs गेल. घोटाला सं लsक लूट-खसोट सभ तरहक जिक्र अछि. केना बिहारक विनाश भेल आओर ओ केना एक बेर फेर सं विकासक रास्ता पर बढ़ि रहल अछि.
पत्रिका मे नीतीश जीक बारे मे कहल गेल अछि जे ओ बिहार के चेहरा एकदम सं बदलि देलखिन्ह. जेहि बिहार के बारे मे कहल जाएत छल जे एहिठाम शासन नामक चीज नहि अछि ओहि ठाम ओ कानून-व्यवस्था कायम कs देखा देलखिन्ह. विकासक इजोत आई राज्य मे चारु कात दिख रहल अछि. हजारों किलोमीटर नवका रोड बनल... सैकड़ों नवका पुल बनल. दस तरहक विकासक काज भs रहल अछि. राज्य मे चारु कात कोनो नहि कोनो काज भs रहल अछि. एहि सं पहिने विकास के मामला मे राज्य के अंतिम पायदान पर लs जाए वाला लालू प्रसाद यादवजी जे पहिने कहय छलखिन्ह कि विकास के नाम पर कोनो चुनाव जीतल जाएत अछि...आब ओहो खुद विकासक गप करय लागलखिन्ह.
ओना एकटा गप्प नहि भूलबाक चाही जे लालूजी जखन रेल मंत्री छलखिन्ह तखन हुनको नामक खूब चर्चा होएत छलन्हि. मुदा चुनाव हारलाह के बाद हाशिया पर छथि. अहां एक ठाम बैसि पूरा राज्यक लोकक मन मे कि चलि रहल छै... से नहि जानि सकय छी. हम- अहां ऊपर-ऊपर कहैत छी जै सभ नीक भs रहल छै. मुदा कि गाम..घर... टोल मे रहय वाला सभ लोक सेहो ऐना मानय छथिन्ह?. अगर सिर्फ काज सं चुनाव जीतल जा सकैत छल तखन त नीतीश जीक जीत पक्का अछि... फेर कोनो चुनाव कराबय के जरूरते नहि. बेकार के न करोड़ों रूपया खर्च होएत. मुदा लोकतंत्र मे ऐना नहि होए छै. लोकतंत्र मे लोक के खुश होनाय बहुत जरूरी छै. नीतीश जी जे काज कs रहल छथिन्ह… ओहि सं हुनकर मतदाता खुश छनि आ नहि ई त चुनाव के बादहि पता चलत. एहनो भ s सकैत अछि जे नीतीशजी चुनाव नहि जीत पबताह. हुनका लोकक फैसला स्वीकार करय पड़तन्हि.
मुदा जे होए. नीतीशजी चुनाव जीतताह आ नहि. बिहार मे जे विकास के बयार... हवा चलि पड़ल अछि ओ जारी रहत. चाहे कोनो सरकार आबय...ओ विकास के बात... कानून-व्यवस्था... इंफ्रास्ट्रक्चर पर जोर देबय सं पाछा नहि हटि सकताह.
स्कूल खुलि गेल अछि. स्कूल एक तरह सं क्रिसमसक बादहि सं बंद छल. शीतलहरी… कोहरा… कुहासा के लSक एक-एक दिन करैत स्कूल एतेक दिन बंद रहल. ओना मौसम मे अखनो कोनो खास सुधार नहि दिखा रहल अछि. कनकनाबय वाला ठंड देह के जेना छेद रहल अछि. कुहासा के संग पढ़ाई के नुकसान के सेहो देखैत स्कूल खुलि त गेल अछि मुदा स्कूल भोरका के जगह दिनका करय के कहल गेल अछि. सरकारी… प्राइवेट सभ स्कूल के 10 बजे सं 4 बजे तक स्कूल खोलय लेल कहल गेल अछि. एहि सं विद्यार्थी सभ के भोर मे स्कूल जाए सं होए वाला परेशानी सं किछ राहत मिलतन्हि आओर पढ़ाई सेहो भs जएतन्हि.
दरभंगा आओर सीतामढ़ी के जिलाधिकारी… डीएम बदलि गेल अछि. संतोष कुमार मल्ल दरभंगा आओर विमलानंद झा सीतामढ़ी के नवका डीएम बनलाह. संतोष कुमार मल्ल ग्रामीण विकास विभाग मे अपर सचिव छलखिन्ह. दरभंगा के डीएम प्राणमोहन ठाकुर के भागलपुर के प्रमंडलीय आयुक्त बनाएल गेलन्हि हिनका मुंगेर प्रमंडल के अतिरिक्त प्रभार सेहो देल गेलन्हि.
दिल्ली मे रवि दिन 24 जनवरी के मैथिली-भोजपुरी कविता उत्सव होबय जा रहल अछि. ई कविता उत्सव गणतंत्र दिवस के उपलक्ष्य मे होबय जा रहल अछि. कविता उत्सव दिल्ली के आईटीओ के पास आईसीसीआर सभागार मे सांझ साढ़े पांच बजे सं शुरू होएत. एहि कविता उत्सव मे मैथिली के उदयनारायण सिंह 'नचिकेता'...कामिनी कामायनी... गंगेश गुंजन... तारानंद वियोगी... मंजर सुलेमान... रमन कुमार सिंह... रवींद्र लाल दास... शेफालिका वर्मा... सारंग कुमार आओर सुस्मिता पाठक कविगण आमंत्रित छथिन्ह. जखन कि भोजपुरी सं कमलेश राय... कुबेर नाथ मिश्र'विचित्र'... चंद्रदेव यादव... प्रकाश उदय... राधेश्याम तिवारी... विश्वनाथ यादव... शत्रुघ्न कुमार...हरिराम द्विवेदी शामिल होताह.
कविता उत्सव के उद्घाटन दिल्ली के मुख्यमंत्री शीला दीक्षित करतीह. शीला जी मैथिली-भोजपुरी अकादमी के अध्यक्ष सेहो छथीह. मुख्य अतिथि रहतीह दिल्ली सरकार के मंत्री किरण वालिया जी. उत्सव के अध्यक्षता करथिन्ह वरिष्ठ कवि प्रो. केदारनाथ सिंह जी. त रवि दिन मैथिली भोजपुरी कविता के आनंद लिअ.
लोक के लेल जाति...धर्म...क्षेत्रीयता आओर भाषा सभ चीज सं ऊपर होएत अछि देश. मुदा लगैत अछि जे मराठा नेता सभ के लेल सभ सं पैघ मराराष्ट्रे अछि. महाराष्ट्र के आगां राष्ट्र छोट पड़ि रहल अछि. हिनका सभ के राज्य सं बाहर किछ देखाएते नहि छनि. इनारक बेंगक जकां काज कs रहल छथिन्ह. चाहे विलासराव देशमुख होताह... अशोक चव्हाण ... शरद पवार या राज ठाकरे. शिवसेना प्रमुख बाल ठाकरे के मराठी मानुस सं शुरू भेल ई खेल आब देश के विविधता मे एकता वाला स्वरुप के नष्ट करय पर तुलल अछि. एकटा खेल कनि ठंडाई नहि अछि कि दोसर शुरू भs जाएत अछि. कहिओ बाल ठाकरे के मराठी मानुस त कहिओ राज ठाकरे के उत्तर भारतीय के खिलाफ आगि उगलनाए... आओर एहि सभ मे कांग्रेस के स्थानीय क्षत्रप के मौन स्वीकृति रहय छनि. नहि त कि उत्तर भारतीय पीटाएत रहैत आओर सरकार... पुलिस देखैत रहैत?
मराठी के नाम पर कहिओ परीक्षा देबय वाला विद्यार्थी के मारल-पीटल जाएत अछि त कहिओ महाराष्ट्र मे रहय वाला बिहारी लोक के खदेड़ल जाएत अछि. सब्जी... ठेला वाला के पीटल जाएत अछि. टैक्सी तोड़ल जाएत अछि. महाराष्ट्र सं भगाबय के हर संभव कोशिश कएल जाएत अछि. आब नवका फरमान टैक्सी चालक के ल s क अछि. ओना यूपी-बिहार मे भेल भारी विरोध के बाद महाराष्ट्र के कांग्रेस सरकार के अपन रुख मे कनि नरमी लाबय पड़ल अछि... मुदा ई काफी नहि अछि. ईहो नरमी एहिलेल अछि जे बिहार मे चुनाव होए वाला अछि आओर राहुल गांधी के पूरा ध्यान अखन बिहार पर छनि... आ ओ माहौल के खराब नहि करय चाहय छथिन्ह अखन. बाद मे जे होए.
कि एहने कांग्रेसी सरकार अहां बिहार... यूपी आओर दोसर ठाम सेहो चाहैत छी? राज ठाकरे आगि उगलैत रहल... सरकार ओकर मन बढ़ाबैत रहल. बिहारी के पीटैत देखि मजा लैत रहल. कि एहन कांग्रेसी सरकार के राज करबाक चाही? कि देश राज ठाकरे... बाल ठाकरे... शरद पवार... प्रफुल्ल पटेल जैसन नेता के सामने लाचार बनल रहत... कि हिनकर करनी के फल भुगतय के लेल अपना सभ मजबूर छी? कि हिनकर सभहक मेलपांच के हम सभ एहिने देखैत रहब? आखिर हम सभ आवाज किएक नहि उठा रहल छी? हमर गला किएक फंसल अछि? उठुं… कांग्रेसे अछि त कि भेल? अगर वो देश के अधिकांश लोक के खिलाफ काज कs रहल अछि त ओकर विरोध करु. महंगाई मारि रहल अछि त ओकरा लेल आगां आउ. जमाखोरी... कालाबाजारी के बढ़ावा देबय वाला पवार के अगुवाई वाला कृषि मंत्रालय के खिलाफ हल्ला बोलु. मराठी के नाम पर देश के बांटय वाला चव्हाण... देशमुख... राज ठाकरे के विरोध करु.
आखिर कहिआ तक एहिना पड़ल रहब. आई मराठी अछि. काल्हि बंगाली होएत... पंजाबी होएत... तमिल होएत... मलयाली होएत... उड़िया होएत. कहां जाएब. आई मराराष्ट्र अछि... काल्हि असम होएत... परसु बंगाल... पंजाब-हरियाणा... केरल... कर्नाटक आओर दिल्ली होएत. कतs जाएब? बिहार के केंद्र के कांग्रेसी सरकार विशेष पैकेज देत नहि. बिहार पिछड़ल रहत? कि कमाएब कि खाएब? कहां पढ़ब? आखिर बिहारक अनदेखी के कारण जे विकास नहि भेल अछि... ओकरे कारण न लोक बाहर जाए छथिन्ह...बिहार सं काम-काज के तलाश मे पलायन होएत अछि. अगर बिहार मे नौकरी रहैत... मेडिकल... इंजीनियरिंग... आईटी कॉलेज... संस्थान रहैत त लोक किएक कोई बाहर जाएत? हम सभ किएक नौकरी... काज लेल बिहार छोड़तहुं. आखिर अपन गाम घर ककरा नीक नहि लगैत अछि? बिहार के संग शुरूए सं पक्षपात कएल गेल. आब नौकरी सं वंचित राखय के कोशिश भ रहल अछि. ई तं संविधान के मौलिक ढ़ांचा के तहस-नहस करय के कोशिश अछि. केंद्र के कांग्रेसी सरकार के सेहो चाही जे कुर्सी सं चिपकल रहय के मजबूरी छोड़ि एहन कदम उठाबय वाला के खिलाफ सख्त कदम उठाबथुन्ह नहि त फेर जनता खुद हुनका कुर्सी सं उतारि देतन्हि.
मराठी नेता शरद पवार होताह या प्रफुल्ल पटेल. अशोक चव्हाण या विलासराव देशमुख. बाल ठाकरे या राज ठाकरे. सभ अपना छोड़ि देश के सोचबे नहि करय छथिन्ह. ई मराठी नेता सभ केन्द्र के लेल सेहो सिरदर्द बनल छथिन्ह. राज ठाकरे... बाल ठाकरे मराठी मानुस के लsक उत्तर भारतीय के खिलाफ जहर उगलि रहल छथिन्ह. देश के भाषा.. क्षेत्र के नाम पर बांटय के कोशिश कs रहल छथिन्ह. कांग्रेसी सरकार लाचार अछि. शरद पवार जहां आटा...चाउर... दाल... सब्जी...चीनी के बाद आब दूध के दाम बढ़ाबय मे लागल छथिन्ह ओतहि प्रफुल्ल पटेल एयर इंडिया आओर इंडियन एयरलाइंस के खटिया ठाड़ कs देलखिन्ह. जहां महंगाई सं करोड़ों गरीब लोक मरि रहल अछि ओतय विमानन कंपनी सं सरकार के अरबों रुपया के नुकसान भ रहल छनि. आओर एहि सभ पर केंद्र के मनमोहन सरकार आंखि मुंदने अछि. यूपीए प्रमुख सोनिया गांधी जी एकरा कतेक बर्दास्त करथिन्ह? महंगाई.. क्षेत्रीयता...जाति... भाषाई राजनीति राहुल गांधीके राह के कठिन बना सकैत अछि. अहां के कि लगैत अछि कि शरद पवार...प्रफुल्ल पटेल जैसन नेता के केंद्र मे बनल रहबाक चाही? अपन राय जरूर भेजु.
गेहूं... चाउर... दाल... सब्जी... चीनी आओर खाए-पीबए के दोसर सामान के बाद आब दूध के बारी अछि. ई हम नहिं कहि रहल छी. ई कहनाय छनि देश के कृषि मंत्री शरद पवार जीक. हुनकर कहनाय छनि कि देश मे दूध के भारी कमी भs गेल अछि.... किल्लत भS गेल अछि...एहि के कारण दाम बढ़नाय तय अछि. हुनकर कहनाय छनि जे ओना दूध के कमी त पूरा देश मे अछि मुदा उत्तर भारत मे किछ बेसिए अछि. एहि सं सरकार पर दूध के दाम बढ़ाबय लेल भारी दबाव अछि.
आब सोचिऔ खुद कृषि मंत्री ऐना कहथिन्ह त फेर जे दाम नहि बढ़य वाला होएत... सेहो बढ़ि जाएत. पवार जीक कहनाय छनि जे दूध के मांग आओर आपूर्ति मे 18 लाख टन के अंतर अछि. ओना ओ कहलखिन्ह जे सरकार कीमत पर लगाम लगाबय के उपाय करि रहल अछि. लोक सभ सोचय छलाह जे नया साल मे महंगाई सं किछ राहत मिलत मुदा हुनकर एहि बयान सं आब दाम बढ़नाय तय अछि. लोक त ओहिना दाल... चाउर... गेहूं... चीनी ... तेल... तरकारी के कीमत सं परेशान छल आब दूध के दाम सेहो बढ़ि जाएत त मुश्किल के अंदाजा अहां लगा सकैत अछि. लोक की कमाएत आओर की खाएत? जेहि देश मे दूध के नदी बहैत होए. दूध... दही रोज के भोजन मे शामिल होए... ओहि देश मे आब एकटा कृषि मंत्री के चलते लोक के एकरा बस देखिए कs संतोष करय पड़त.
कृषि मंत्री शरद पवार एकदम सं नकारा साबित भs रहल छथि. हिनकर कृषि मंत्री के पद पर रहैत खाए-पीबए के अधिकांश चीज के दाम आसमान छू रहल अछि. जखन हिनका सं दाम कहिआ कम होएत के बारे मे पूछल जाए छनि त कहय छथिन्ह जे हम कोनो ज्योतिषी नहि छी. मुदा दाम बढ़य के भविष्यवाणी कs दय छथिन्ह. पवार जी जेहि-जेहि चीज के कमी होए के बयान दय छथिन्ह किछ दिन बाद ओकर दाम ऊपर भागि जाएत अछि. चाहे वो गेंहू होए आ चीनी होए. ओना उत्तर प्रदेश के मुख्यमंत्री कहबो कएलखिन्ह जे शरद पवार किल्लत सं पहिले बयान द जमाखोरी के बढावा द रहल छथिन्ह आओर दाम बढ़ाबय छथिन्ह. आब नहि जानि ई वोट के केहन राजनीति अछि जे प्रधानमंत्री मनमोहन सिंह एतेक महंगाई के बादहुं हुनका पद पर बनौने छथिन्ह. नहिं संभारि मे आबि रहल छनि त कहथुन जे अहां क्रिकेटे देखु. जे होए अहां सभ आब दूध पर एकटा आओर झटका सहय लेल तैयार रहु.
बिहार मे आब स्कूल मे पढ़य वाला लड़की सभ के जूड़ो-कराटे के ट्रेनिंग देल जाएत. शुरू मे ई ट्रेनिंग क्लास 6 सं 8 के लड़की सभ के देल जाएत. ओना सरकार के तरफ सं पहिनहुं किछ जिला मे कराटे ट्रेनिंग देल जाएत छल. मुदा आब 6 से 8 क्लास तक के सभ लड़की के कराटे प्रशिक्षण देल जाएत. ई प्रशिक्षण मुफ्त होएत. एहि सं पहिने जेहि छात्रा सभ के ट्रेनिंग देल गेल छनि ओ आब प्रशिक्षण देबय के काज मे शामिल होएतीह. एहि के लेल हुनका सरकार के तरफ सं पाई सेहो मिलतन्हि. एहि मे किछ एनजीओ के मदद सेहो लेल जाएत. एहि के बारे मे जिला शिक्षा अधीक्षक के जानकारी द गेल अछि. सरकार के कहनाय अछि जे एहि के मकसद हुनका सभ के आत्मरक्षा के काबिल बनानाय अछि. हुनकर हिम्मत बढानाय अछि.
नया साल मे ठंड... शीतलहर के कारण लोक के हाल खराब अछि. बीच-बीच मे चलय वाला पछुआ हवा से हड्डी कनकनैने अछि. लोक सभ के घर सं निकलनाय मुश्किल भs रहल छनि. कुहासा एतेक छाएल अछि जे कखनो-कखनो काल त जेना दस हाथ दूरक चीज सभ नहि दिखाएत रहैत अछि. एहि के कारण घोड़ा-गाड़ी के चलनाय सेहो मुश्किल भेल अछि. बस-ट्रेन... हवाई जहाज सभ कई–कई घंटा लेट सं चलि रहल अछि. छुट्टी के बाद ओना त स्कूल खुलि गेल अछि मुदा कई जिला मे प्रशासन के निर्देश के बाद अगिला दू-तीन दिन के लेल स्कूल बंद राखल के लेल कहल गेल अछि. हवा मे एतेक कनकनी अछि जे देह-हाथ ठिठुरि जाएत अछि. धूप नहि निकलय... झख्खड़ टाइप के मौसम भ जाए के कारण जरूरी काज होएले पर लोक घर सं निकलय छथिन्ह. सभ सं बेसि दिक्कत रोज कमाए-खाए वाला लोक के छनि. ठंडी के कारण काज बंद अछि .एहन मे कि कमाएल जाए आओर कि खाएल जाए. जतय काज भs रहल अछि ओतय एहि ठंड मे सेहो किछ लोक काज करैत मिल जाएत. ई पेट जे नहि कराबय. केतबो ठंड... कुहासा... धूप... गर्मी... बारिश किएक नहि होए. बिना मजदूरी कएने कोनो उपाय नहि. ठंड के कारण सर्दी... खांसी.. जुकाम...हड्डी मे दर्द... बुखार के बीमारी सेहो बढ़ि गेल अछि. एहि मे लोक के विशेष बचाव करय के जरूरत अछि...गर्म कपड़ा पहिनु... आगि तापु... हीटर जलाउ... इनर.. मोजा पहिन के रहु. सुसुम पानि पीउ. मुदा गरीब लोक के लेल इहो मुश्किल अछि. सरकार तरफ सं ओना कई ठाम आगि तापय के इंतजाम कएल गेल अछि. किछ लोक गर्म कपड़ा आओर कंबल सेहो बांटय छथिन्ह. दान करय छथिन्ह. ओना ठंड मे लोक सभ के खाए पिबय के किछ विशेष मौका मिलय छनि. चाय-पानी... पकौड़ा-पकौड़ी... घुगनी... आलू-चॉप...सिंघाड़ा... कचरी... छोला... बड़ी... लिट्टी-चोखा... परांठा... माछ-भात... बगेरी... चिड़ै... चिकन... बेशन...पोस्ता दाना के सब्जी... बगिआ... झोरगर तिमन-तरकारी जैसन चटर-पटर वाला चीज सभ जमि कs खाउ. ढंड मे एक चीज नीक अछि जे हाजमा ठीक रहैत अछि. कनि बेसिओ खा लिउ त घबराए के बात नहि. बड़ दिक्कत त एकटा हजमोला के गोली खा लिअ. नहि त भांगक एकटो गोली चढ़ा दिऔ. सभ ठीक. त एहि सर्दी सं परेशानी त अछिए... मुदा कनि सतर्कता के संग रजाई मे घुसि... आगि तापैत खाए-पीए के आनंद उठाउ. नहि किछ त घुरक आगि मे अल्हुआ पका क खाउ एकटा दोसरे आनंद मिलत. Worlds Largest domain Registrar - GoDaddy.com
Click and build your very own Web site online! $1.99 Domains at GoDaddy.com
मैथिलोत्सव - 09 हकार 28 दिसम्बर, 09 क’ साँझक 5 बजे स’ (45 मिनट) रंगकर्मी प्रमीला झा नाट्यवृत्ति-09क वितरण आ प्रस्तुति साँझक 6 बजे स’ (50 मिनट) पाँच पत्र / सुनिते करैए हरान (मैलोरंग, दिल्ली) स्थान त्रिवेणी सभागार, तानसेन मार्ग, मण्डी हाउस, नई दिल्ली – 01. अहाँ के सपरिवार आबय के हकार अछि. (आग्रह जे अपना संग बेसी छोट बच्चा आ कैमरा नहि लाबि ) (नोट : मेट्रो रूट स’ मण्डी हाउस स्टेशन लग आ गाड़ी पार्किंग तानसेन मार्ग पर उपलब्ध अछि ।) Fropper.com - Indian Dating, Friendship, Romance
अलग तेलंगाना राज्य बनाबय के घोषणा के बाद बिहार के मुख्यमंत्री नीतीश कुमार कहलखिन्ह जे सिर्फ तेलंगाने सं काज नहि चलत पूरा देश मे एकहि संग कइटा छोट-छोट राज्य बनाबय के जरूरत अछि. पूरा देश मे राज्य सभ के पुनर्गठन होबाक चाही. हुनकर साफ कहनाय छनि जे देश मे अखनो कइटा बड़का-बड़का राज्य अछि जकर पुनर्गठन करि छोट-छोट राज्य बनयबाक चाही. नीतीश जी के इहो कहनाय छलन्हि जे हुनकर पार्टी शुरू सं एकर पक्ष मे रहल अछि.
ई त भेल नीतीश जी के गप...ओम्हर उत्तर प्रदेश के मुख्यमंत्री मायावती त अलग राज्य बनाबय के बारे मे प्रधानमंत्री के चिट्ठी सेहो भेज देलखिन्ह. मायावती जी के साफ कहनाय छनि जे ओ छोट राज्य के पक्ष मे छथिन्ह आओर बुंदेलखंड के संग दोसर राज्य बनबाक चाही. मायावती जीक एहि कदम के देखैत नीतीशजी के सेहो मिथिलांचल राज्य के लेल एकटा चिट्ठी प्रधानमंत्री जी के लिखबाक चाही. आओर एकरे संग-संग मिथिलांचल के सभ सांसद महोदय... प्रतिनिधि महोदय के अपन गतिविधि तेज करि देबाक चाही. मिथिलांचल के सभ एमएलए... एमपी... मिथिला राज्य संघर्ष सं जुड़ल संगठन सभ के लेल ई एकटा नीक मौका अछि. एकरा चुकबाक नहि चाही.
किछ पाबय के लेल किछ मेहनत क करहे पड़त. बैसल नहि रहुं... उठु.... आस-पास के लोक के उठाउ... जगाउ. एहि बेर पिछड़ब त फेर कहिआ उठब तकर कोनो हिसाब नहि. बस सभ गोटे मिलि एकटा जोर लगा दिअउ. फेर सभ किछ अपना हाथ मे रहत. इलाका के... मिथिला के विकास के लेल ई एकदम जरूरी अछि.


text:
मिथिला लेल जे सहायक छल ओकरा मिथिला क प्रतिद्वंद्वी बना देल गेल
आशीष झा
आखिरकार आंध्रप्रदेश स अलग भ देशक 29म राज्य क रूप में तेलंगाना क गठन क बाट साफ भ गेल। अगिला दू मास मे इ नव राज्य देशक नक्शा पर आबि जाएत। यूपीए समन्वय समिति आ कांग्रेस कार्य समिति तेलंगाना क संग आन कोनो नव राज्य क गठन पर विचार नहि केलक। विशेष कैबिनेट क बैसार मे तेलंगाना कए मंजूरी भेटलाक बाद इ प्रश्न सबहक दिमाग मे उठत जे आखिर तेलंगाना आ मिथिला मे एहन कोन अंतर अछि जे मिथिला कए अलग राज्यक दर्जा नहि देल जा सकल।
देखल जाए त दूनू राज्यक मांग लगभग एक संग उठल छल। सितंबर 1948 तक जतए तेलंगाना क्षेत्र हैदराबाद स्टेट अर्थात निजाम क रियासत मे छल, ओतहि मिथिला क्षेत्र तिरहुत स्टेट (जमींदारी) क अंतर्गत अबैत छल। ओ समय अंग्रेज क राज छल। तेलंगाना क्षेत्र ओहि समय मे हैदराबाद स्टेट क रूप मे ख्यात छल, जखन कि मिथिला क्षेत्र दरभंगा राज क रूप मे विख्यात छल। हैदराबाद अगर देशक सबस अमीर स्टेट आ सबस पैघ मुस्लिम राज्य छल त दरभंगा देशक सबस अमीर जमींदारी छल। भारत क आजाद भेलाक एक साल बाद हैदराबाद कए जबरन इंडियन यूनियन मे अर्थात भारतीय संघ मे शामिल क लेल गेल, जखन कि तिरहुत सरकार कए अस्तित्व खत्म करबा लेल पहिल संविधान संशोधन कैल गेल। एक दिस हैदराबाद स्टेट कए तीन क्षेत्र मे बांटि देल गेल त दोसर दिस तिरहुत स्टेट क जिला क पहचान भ्रमित करबा लेल तिरहुत प्रमंडल आ कोसी प्रमंडल बना दरभंगा राज कए तिरहुत स अलग-थलग क देल गेल। 1956 तक तेलंगाना क्षेत्र क पहचान अलग क्षेत्र क रूप मे रहल। मुदा आइ जेना हैदराबाद स्टेट क किछु जिला कर्नाटक मे चल गेल त किछु हिस्सा महाराष्ट्र मे, तहिना 1952 तक तिरहुत स्टेट क पहचान अलग क्षेत्र क रूप मे रहल। जेना तटीय आंध्र प्रदेश क दबाव मे भारत सरकार तेलंगाना आ हैदराबाद कए आंध्र स्टेट मे शामिल क लेलक। तहिना तिरहुत स्टेट कए कई प्रमंडलीय भाग मे बांटि एकटा केवल एकटा प्रमंडल क नाम तिरहुत प्रमंडल बना ओकरा संकुचित क देल गेल। एहन मे तिरहुत क विकास और तिरहुत संग भेदभाव क क्षेत्र एकटा प्रमंडल भ गेल। जखन कि मिथिला कए महज तीनटा जिला तक सिमटा देल गेल। एहन मे अलग मिथिला राज्यक मांग होइतो रहल त अंग आ तिरहुत क जनता अपना कए एहि शब्द स नहि जोडि सकल। तेलंगाना लेल जेना हैदराबाद महत्वपूर्ण रहल तेना मिथिला या तिरहुत लेल दरभंगा कए महत्वपूर्ण नहि बनाउल गेल। मिथिलाक राजधानी जनकपुर बनल रहल त तिरहुत क मुख्यालय मुजफ्फरपुर भ गेल। तिरहुत आ दरभंगाक विरोध मे इ कहब जे मिथिला राज्य क मांग तिरहुत स्टेट या दरभंगा राज क मांग नहि छी, कतहु नहि कतहु सवाल करैत अछि जे तेलंगाना राज्यक मांग सेहो हैदराबाद स्टेट या निजात रियासत क मांग नहि छल, मुदा आंदोलनक जमीन आ लोक कए लामबंद करबा लेल हैदराबाद आ उस्मिानिया विश्वविद्यालयक भूमिका महत्वपूर्ण रहल। मुदा बिहार विश्वविद्यालय कए कहियो तिरहुत आ मिथिला क संबंध नहि बताउल गेल। मिथिला दरभंगा आ तिरहुत मुजफ्फरपुर भ गेल। सहरसा आ पूर्णिया सेहो तिरहुत या मिथिला नहि कोसी क्षेत्र भ गेल। भागलपुर अंग भ गेल। जाहि मिथिलाक छत्रछाया मे तिरहुत, कोसी, दरभंगा आदि-आदि एक भ जाइत छल, ओहि मिथिला कए एकर समकक्ष ढार कैल जाइत रहल। कारण भेल जे मिथिला लेल जे सहायक छल ओकरा मिथिला क प्रतिद्वंद्वी बना देल गेल। मिथिला लेल आंदोलन कैल जा रहल अछि, ओहि मे अंग आ तिरहुत दूनू अबैत अछि। मुदा एक दिस जतए मिथिला कए एकटा प्रमंडल बना देल गेल ओतहि मिथिला लेल आंदोलन करनिहार इ सोचबा लेल समय नहि निकाली सकलाह जे राजा जनक क मिथिला आ राजा शिवसिंह क मिथिला क सीमा एक नहि छल। मिथिला कालखंड मे खंडित होइत रहल। एहन मे आखिर कोन मिथिला क सीमा आ ओकर इतिहास पर गर्व कैल जाए। तिरहुत आ अंग क विरोध स नहि बल्कि एकरा ग्रहित करबा स मिथिलाक गठन संभव होएत। एहन जे नहि सोचैत छथि हुनका लेल जरूर तेलंगाना आ मिथिला मे भारी अंतर अछि, मुदा जे तिरहुत स्टेट आ अंग राज कए मिथिला क हिस्सा मानैत छथि हुनका लेल तेलंगाना और मिथिला मे कोनो अंतर नहि अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
तेलंगाना आ मिथिला मे किया अछि अंतर
मिथिला लेल जे सहायक छल ओकरा मिथिला क प्रतिद्वंद्वी बना देल गेल


text:
पटना । आखिरकर ऊर्जा मंत्रालय, भारत सरकार बांका जिलान्तर्गत ककवारा मे 4000 मेगावाट क्षमताक अल्ट्रा मेगा पावर प्रोजेक्ट स्थापित करबाक स्वीकृति प्रदान क देलक। एहि स बिहार कए 2000 मेगावाट बिजली भेटत। सबस पैघ गप जे एहि संयंत्र लेल कोल ब्लाक क व्यवस्था भ गेल अछि। इ प्रोजेक्ट ऊर्जा क क्षेत्र मे पैघ उपलब्धि अछि। प्रोजेक्ट लेल तीन हजार एकड़ भूमि क आवश्यकता छल जेकर व्यवस्था पहिने क लेल गेल अछि। चयनित भूमि बंजर भूमि अछि । प्रोजेक्ट क लागत करीब 32 हजार करोड़ आउत। एहि स वर्ष 2019-20 तक जेनरेशन शुरू भ जाएगा। राज्य क ऊर्जा मंत्री विजेंद्र यादव इ जानकारी देलथि। ज्ञात हो जे मुख्यमंत्री नीतीश कुमार आ ऊर्जा मंत्री बिजेन्द्र प्रसाद यादव अल्ट्रा मेगा प्रोजेक्ट लेल काफी दिन स प्रयास क रहल छलाह। प्रदेश मे बिजली उत्पादन स संबंधित एहन प्रोजेक्ट आइ धरि नहि लागल छल। एकरा लेल राज्य सरकारक बेगरता एहि स प्रकट होइत अछि जे बिहार इंफ्रास्टक्चर भूमि तकबा मे मात्र एक सप्ताह क समय लेलक। एकर बाद केन्द्रीय टीम जाहि मे केन्द्रीय विद्युत प्राधिकरण क निदेशक पीडी शिवाल, सचिव एमएस पुरी, मुख्य अभियंत अरुण कुमार जैन, पावर फाइनेंस कारपोरेशन क सलाहकार डीके गोल्होत्रा सहित अन्य अधिकारी शामिल छलाह से जमीन देखि एहि परियोजना कए मंजूरी देबा लेल फाइल आगू बढेलथि। अंतत: ऊर्जा मंत्री ज्योतिरादित्य सिंधिया एहि परियोजना कए मंजूरी प्रदान क बिहार क चिरपरिचित मांग कए पूरा क देलथि। ज्ञात हो जे राज्य सरकार कए बाढ़ थर्मल पावर मे 50 फीसदी हिस्सेदारी भेटल आ बरौनी थर्मल लेल कोल लिंक देल गेल। दोसर दिस बिहार सरकार चौसा, बक्सर आ कजरा मे पावर प्लांट लगेबाक तैयारी सेहो शुरू क देलक अछि। ओना एकरा लेल एखन धरि कोल ब्लाक नहि भेटल अछि। बिहार राज्य विद्युत बोर्ड क जनसंपर्क निदेशक हरेराम पाण्डेय क कहब अछि जे अल्ट्रा मेगा पावर प्रोजेक्ट लगलाक बाद प्रदेश क बिजली समस्या एकटा इतिहास बनि जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa